حیزبی دێموکرات پێشوازی لە بڕیاری ئامریکا کرد – PDKI SWEDEN\nحیزبی دێموکرات پێشوازی لە بڕیاری ئامریکا کرد\nلەسەر نیسان 9, 2019\nکوردستان میدیا: حیزبی دێموکراتی کوردستانی ئێران، پێشوازی لە بەتێرۆریست ناساندنی سپای پاسدارانی ڕێژیم، لە لایەن ئامریکاوە کرد.\nحیزبی دێموکراتی کوردستانی ئێران، بە بڵاوکردنەوەی تویتێک لە تویتێری فەرمیی خۆیدا، لە خستنەنێوی سپای پاسدارانی ڕێژیم، لە لیستی “رێکخراوە تێرۆریستییەکانـ”ـدا پێشوازی کرد و ڕایگەیاندووە: حیزبی دێموکراتی کوردستانی ئێران و خەڵکی کوردستان، پێشوازی لە بەتێرۆریست ناساندنی سپای پاسدارانی ڕێژیم لە لایەن ئامریکاوە دەکەن.\nحیزبی دێموکراتی کوردستانی ئێران، لەو بارەوە دووپاتی کردووەتەوە: سپای پاسدارانی ڕێژیم هێزی سەرەکییە بۆ سەرکوت و داپڵۆسین و توندوتیژی لە نێوخۆ و دەستێوەردانی تێکدەرانە لە دەرەوەی ئەو ڕێژیمە.\nبەپێی ئەو بڕیارەی ویلایەتە یەکگرتووەکان، دووپرسیار دێتە ئاراوە:\nهەڵویستی حیزبی دێموکراتی کوردستانی ئێران سەبارەت بەو بڕیارەی ئامریکا بە نیسبەت بەتێرۆریست ناساندنی سپای پاسدارانی ڕێژیم چییە؟\nکاریگەریی ئەو بڕیارە لەسەر کاری پێوەندییە دیپلۆماسییەکانی خەباتی کورد چ دەبێت؟\nلە وڵامی ئەم پرسیارانەدا، “لوقمان ئەحمەدی” ئەندامی دەستەی کارگێڕیی حیزبی دێموکراتی کوردستانی ئێران، لە وڵامی پرسیاری یەکەمدا باسی لەوە کردووە: “حیزبی دێموکراتی کوردستانی ئیران، پشتیوانی ئەو هەڵویستەی ئامریکا دەکات. هەڵویستێکە کە حیزبی دێموکراتی کوردستانی ئێران لەمێژە هەوڵی بۆ دەدات، کە نەتەنیا ئامریکا بەڵکوو باقی وڵاتە دێموکراتیکەکانی دنیا سپای پاسداران و ڕێژیمی ئیسلامی ئێران وەکوو خۆی بناسێندرێت. سپای پاسداران دامودەزگایەکی کۆماری ئیسلامییە کە نەتەنیا لە نێوخۆ بۆ داپڵۆسین و زەبروزەنگ بەرانبەر بە خەڵک بۆ پاراستنی ڕێژیم کار دەکات، بەڵکوو دەستێوەردان لە وڵاتانی ناوچەکە لە ڕێگەی سپاوە کراوە و ئەو هەموو شەڕ و ئاژاوە و تێرۆریزمە کە لە ناوچەکەدا دەبینرێت، بەشێکی هەرەزۆری دەگەڕێتەوە بۆ سپای پاسداران، هەر بۆیە حیزبی دێموکرات پشتیوانی لێ دەکات و هیوادارە وڵاتانی دیکەش ئەو هەڵویستە بگرنە بەر.\nئەحمەدی وڵامی پرسیاری دووهەمدا کە کاریگەریی ئەو بڕیارە لەسەر کاری پێوەندییە دیپلۆماسییەکانی خەباتی کورد چ دەبێت باسی لەوە کرد: “دیارە ئەوە دەرفەتمان بۆ دەڕەخسێنێت کە خەباتی خەڵکی کورد و کردەوەکانی کۆماری ئیسلامی لە بەرانبەر یەکدا دابنین و ئەمە فەرق و جیاوازی نێوان بزووتنەوەی ڕزگاریخوازانەی گەلی کورد و کردەوەکانی ڕێژیم بەرانبەری، زیاتر دەردەخات، دەرفەتی دیکەشمان بۆ دێتە پێشێ کە دەرگای دیکەمان بۆ بکرێتەوە و ئەگەری هەیە لە ڕێگەی ئەو خەباتەی ئێمە بەڕێوەی دەبەین، بە شێوەیەک لە شێوەکان وڵاتگەلێکی زیاتریش پشتیوانیمان بکەن و هیواشمان ئەوەیە، مەنتقیترین شتیش بۆ ئەو وڵاتانەی کە بیانەوێت رووبەڕووی کردەوە تێرۆریستییەکانی سپای پاسداران ڕاوەستن، پشتیوانیکردنە لەو هێزانەی کە دژبەرین و لە بەرانبەریدا ڕادەوەستن”.\nڕۆژی دووشەممە ١٩ی خاکەلێوە، “دانڵد ترامپ”، سەرکۆماری ئامریکا، لە بەیاننامەیەکی فەرمیدا، سپای پاسدارانی ڕێژیمی خستە نێو لیستی “ڕێکخراوە تێرۆریستییەکانەوە”، کە ئەمە یەکەم جارە لە ویلایەتە یەکگرتووەکانی ئامریکادا، ڕێکخراوی نیزامیی دەوڵەتێک، وەکوو گرووپێکی تێرۆریستی بناسێت و ئەم بڕیارەی ترامپ لە بەرەبەرەی یەکەم ساڵی هاتنەدەرەوەی ئامریکا لە “بەرجام” بووە.


پرۆسەی سەرژمێری لەعێراق دوو ملیار دۆلاری تێدەچێت - هاوپەیمانی نیشتمانی\nپرۆسەی سەرژمێری لەعێراق دوو ملیار دۆلاری تێدەچێت\n2, ئاب 2019\nوەزارەتی پلاندانانی عێراق ڕایدەگەیەنێت ئامادەکارییەکان بۆ پرۆسەی سەرژمێری لە عێراق بەردەوامە و پرۆسەکە بە سێ قۆناغ ئەنجامدەدرێت.\nسەمیر خوزەیر، بەڕێوەبەری گشتی فەرمانگەی جێبەجێكاریی سەرژمێری گشتی لە وەزارەتی پلاندانانی عێراق، دەڵێت: پرۆسەی سەرژمێری پێویستی بە 2 ملیار دۆلار هەیە و لە ئیستاشدا بەردەوامن لەسەر ئامادەکارییە لۆجیستی و تەكنیكییەكان بۆ ئەنجامدانی پرۆسەکە.\nسەمیر خوزەیر ڕاشیگەیاندوە، لە پڕۆسەكەدا سیستمی ئەلیكترۆنی لەبری دەستیی بەكاردەهێنن بۆ سەرژمێرییەكەو ئەوەش پێویستی بە كڕینی ئامێرە ئەلكترۆنییەكان و كەرەستەكان و سێرڤەرو نەخشەو وێنەكان هەیەو هەروەها پێویستی بە ڕاهێنانی كادرانی تەكنیكی و ئەندازەیی و لێكۆڵەران هەیە.\nوتیشی، پڕۆسەكە بە سێ قۆناغ ئەنجام دەدرێت كە قۆناغی یەكەم ژماردنی بیناو خێزانەكانە لەهەر ناوچەیەكداو قۆناغی دووەم ژمارەكردنی بیناكانەو قۆناغی سێیەمیش رۆژی سەرژمێری گشتییە.\nئەو بەڕێوەبەرە لەبارەی کاتی ئەنجامدانی سەرژمێرییەکە دەڵێت، بڕیارە لە كۆتایی مانگی تشرینی یەكەمی ساڵی داهاتودا بەڕێوەبچێت، و ئەو ڕۆژەی پڕۆسەکە ئەنجامدەدرێت لەسەرتاسەری عێراق هاتوچۆ قەدەغەدەبێت تا تەواوكردنی پڕۆسەكە بەشێوەیەكی وردو بە بەشداری سەرجەم عێراقییەكان بەرێوەبچێت.


هاوپەیمانیی فەتح : دەستوەردانە دەرەکییەکان لە ھەڵبژاردنەکاندا رەتدەکەینەوە\n24/10/2021 - 10:28\nھاوپەیمانیی فەتح بەسەرۆکایەتی ھادی عامری 17 کورسی بەدەستھێناوە\nھاوپەیمانیی فەتح بەسەرۆکایەتی ھادی عامری رایگەیاند کە دەستوەردانە دەرەکییەکان لە ھەڵبژاردنەکاندا رەت دەکەنەوە.\nبەپێی میدیا عێراقییەکان ھاوپەیمانیی فەتح لە راگەیەندراوێکدا، رەختەی لە راگەیەندراوەکەی ئەنجوومەنی ئاسایشی نێودەوڵەتیی گرتووە سەبارەت بە ھەڵبژاردنەکانی پێشوەختەی ئەنجوومەنی نوێنەرانی عێراق و تیایدا ھاتووە "تووشی شۆک بووین بە راگەیەندراوەکەی ئەنجوومەنی ئاسایشی نێودەوڵەتیی کە تیایدا پیرۆبایی سەرکەوتنی ھەڵبژاردنەکانی پێشوەختەی ئەنجوومەنی نوێنەرانی عێراقی کردووە لە کاتێکدا، ھێشتا تانەکان یەکلایی نەکراونەتەوە".\nئاماژە بەوەیشدراوە کە وێرای ئەوەی زۆربەی لایەنە سیاسییەکان و کاندیدان ناڕەزایەتیی خۆیان نیشانداوە لەبارەی ئەنجامە بەراییەکانی ھەڵبژاردنەکان، بەڵام راگەیەندراوەکەی ئەنجوومەنی ئاسایشی نێودەوڵەتیی و نێردەکەی لە عێراق جێگای پرسیارە، ھەروەھا بێلایەنی ئەنجوومەنەکە نیشان نادات، بەتایبەتیش کە نێردەی یەکێتیی ئەورووپا، ژمارەیەک پێشێلکاریی لە رۆژی ھەڵبژاردنەکاندا و راگەیاندنی ئەنجامە بەراییەکان تۆمارکردووە.\nھاوپەیمانیی فەتح ھەروەھا راشیگەیاندووە "جێبەجێکردنی داواکارییەکانی خۆپیشاندەران و لایەنە سیاسییەکان لەبارەی دووبارە ژماردن و جیاکردنەوەی دەنگەکان بەدەست بۆ سەرجەم ویێستگەکان، مافی خۆمانە و لێی پاشگەز نابینەوە، ھەروەھا دەستوەردانە دەرەکییەکان لە ھەڵبژاردنەکاندا رەت دەکەینەوە ".\nپێشتر ئەنجوومەنی ئاسایشی نێودەوڵەتیی راگەیەندراوێکی لەبارەی ھەڵبژاردنەکانی پێشوەختەی ئەنجوومەنی نوێنەرانی عێراق کە لە 10ی ئەم مانگە بەڕێوەچوو بڵاوکردەوە و تیایدا پیرۆزبایی سەرکەوتنی پرۆسەکەی کردبوو.\nبەپێی دوایین ئەنجامە بەراییەکانی ھەڵبژاردنەکانی پێشوەختەی ئەنجوومەنی نوێنەرانی عێراق کە لەلایەن کۆمیسیۆنی باڵای سەربەخۆی ھەڵبژاردنەکانەوە بڵاوکراوەتەوە، ھاوپەیمانیی فەتح بەسەرۆکایەتی ھادی عامری لە کۆی 329 کورسی ئەنجوومەنی نوێنەران، 17 کورسی بەدەستھێناوە\nوه‌زیری ته‌ندروستی له‌باره‌ی قه‌ده‌غه‌ی هاتووچۆ بڕیاری دا\nرێژه‌ی باران بارینی 24 كاتژمێری رابردووی شاره‌كانی هه‌رێمی كوردستان راگه‌یاندرا\nداعش هێرشی كرده سه‌ر بناری چیای قه‌ره‌چووغ و كوژراو و بریندار هه‌یه\nموقته‌دا سه‌در له‌گه‌ڵ مسته‌فا كازمی كۆبووه‌وه\nسەدر لەگەڵ سەرکردەکانی چوارچێوەی هەماهەنگی شیعەکان کۆبوویەوە..هەردوولا ڕاگەیانراویان بڵاوکردەوە\nعێراقیشی تێدایە.. راپرسییەک دەربارەی ئەو وڵاتانەی کە هەڕەشەن بۆ سەر ئەمریکا


کوردیپێدیا - هەشت هەزار ئاوارە لە ئەنبارەوە هاتونەتە هەرێمی کوردستان\n📊 بابەت 370,924 | وێنە 57,466 | پەڕتووک PDF 10,682 | فایلی پەیوەندیدار 39,127 | 📼 ڤیدیۆ 164 | 🗄 سەرچاوەکان 13,674 |\n📊 هەشت هەزار ئاوارە لە ئەنبارەوە هاتونەتە هەرێمی کوردستان | 🏷 پۆل: ئامار و راپرسی | زمانی بابەت: 🏳 کوردیی ناوەڕاست\nهەشت هەزار ئاوارە لە ئەنبارەوە هاتونەتە هەرێمی کوردستان\nلیژنەی کۆچ و کۆچبەران لە ئەنجومەنی نوێنەرانی عیراق ئاشکرایدەکات، ژمارەی ئەو کەسانەی لە پارێزگای ئەنبار ئاوارە بوون گەیشتۆتە 67 هەزار خێزان و تەنها هەشت هەزاریان روویان لە هەرێمی کوردستان کردووە.\nسەرۆکی لیژنەی کۆچ و کۆچبەران لە ئەنجومەنی نوێنەرانی عیراق ژنە پەرلەمانتار لقا وردی بە خەندانی راگەیاند" ژمارەی ئاوارەکانی ئەنبار گەیشتۆتە 67 هەزار خێزان کە لە ناوەوە و دەرەوەی ئەنبار نیشتەجێبوون".\nوتیشی، بە پێی ئامارە فەرمییەکان ژمارەی ئاوارەکانی ئەنبار لە هەرێمی کوردستان هەشت هەزارە و زیاتر لە دوو هەزاریان روویان لە پارێزگای سلێمانی کردووە.\nئاماژەشی بەوەکردووە، ئەو پارێزگاییەی کە زۆرترین ئاوارەی لە خۆی گرتووە پارێزگای سەڵاحەدینە کە 12 هەزار ئاوارەی تێدا نیشتەجێ کراون.\nئەمڕۆ، پارێزگاری ئەنبار ئاشکرایدەکات، ئەندامانی دەوڵەتی ئیسلامی لە عیراق و شام(داعش) چەندین ماڵیان لە گەڕەکە جیاوازەکانی شاری رومادی بۆمبڕێژکردووە و لە هەمان کاتدا شەقام و باڵە خانە حکومیەکانیشیان بۆمبڕێژکردووە.\nپارێزگاری ئەنبار ئاماژەشی بەوەکردووە، لە هەردوو گەڕەکەکەدا حەوت ماڵیان بۆمبڕێژکردووە ئەمە جگە لەوەی بە سەدان بۆمبی چێنراویان لە شەقام و کۆڵان و فرۆشگاکان چاندووە، مەبەستیش لەو کارە دەرکردنی خەڵکی ئەو ناوچەییە".\n📅 رۆژی دەرچوون: 14-03-2014\n➕ ئەم بابەتە لەلایەن: (هاوڕێ باخەوان)ەوە لە: Mar 14 2014 4:38PM تۆمارکراوە\n✍ ئەم بابەتە بۆ دواجار لەلایەن: (بەناز جۆڵا)ەوە لە: Mar 14 2014 4:39PM باشترکراوە\n1. 👁 14-03-2014


هەولێر، هونەرمەندان کۆدەنگن لەسەر کاریگەرییە خراپەکانی درامای تورکی – کوردی – RojNews.News\nهەولێر، هونەرمەندان کۆدەنگن لەسەر کاریگەرییە خراپەکانی درامای تورکی\n29/02/2020 - 9:48:37 pm\nهەینی, 30 مار 2018 – 08:20\nڕۆژنیوز – بڕیار محه‌مه‌د\nهونه‌رمه‌ندانى شارى هه‌ولێر ڕایده‌گه‌یه‌نن، نیشاندانى دراما و فیلمه دۆبلاژکراوه تورکییه‌کان کاریگه‌ری نەرێنیان له‌سه‌ر تاکى کورد دروستکردووه، هەروەها داوا لە وەزارەتی ڕۆشنبیری دەکەن سانسۆر له‌سه‌ر په‌خشکردنی دراما تورکییه‌کان دابنێت.\nدەوڵەتی تورک بەردەوامە لە هێرشە سەربازییەکانی بۆ سەر ڕۆژئاوا و باشوری کوردستان، لەلایەکیترەوە لە ڕێگای دراماکانییانەوە هەوڵدەدەن کلتوری باشوری کوردستانیش بشێوێنن، لەبەرامبەردا هونەرمەندان و چین و توێژە جیاوازەکان داوای ڕاگرتنی پەخشی ئەو درامایانە لە کەناڵە کوردییەکانەوە دەکەن، لەو بارەیەوە چەند هونەرمەندێک لە شاری هەولێرەوە بۆ ڕۆژنیوز دەدوێن.\nموئەیەد فه‌قێ، هونه‌رمه‌ند و ئەکتەر، وتی: من وه‌ک هونه‌رمه‌ندێک کاتێک سه‌یرى ئه‌و دراما تورکیانه ده‌که‌م که له به‌شێک له که‌ناڵه کوردییه‌کان په‌خش ده‌کرێت، هه‌ست به بێزارى و شەرمه‌زارى ده‌که‌م، بۆیه په‌خشکردنى ئه‌و دراما تورکیانه کاریگه‌رى خراپ له‌سه‌ر کۆمه‌ڵگا جێده‌هێڵێت، هەروەها هۆکارێکیشە بۆ که‌مبوونه‌وه‌ى بینه‌رى شانۆ و دراماى کوردى.\nوتیشی: پێویسته سانسۆر له‌سه‌ر په‌خشکردنى دراما تورکییەکان له‌لایه‌ن وه‌زاره‌تى ڕۆشنبیرى دابنرێت.\nهەروەها فازل عه‌زیز، مامۆستای هونه‌ر له یه‌کێک له خوێندنگاکانی شارى هه‌ولێر، دەڵێت: زۆر هه‌وڵمانداوه له‌گه‌ڵ وه‌زاره‌تى ڕۆشنبیرى ژوورێک دابمه‌زرێنین بۆ دانانى سانسۆر له‌سه‌ر که‌ناڵه ناوخۆى و ئاسمانییه‌کانى هه‌رێمى کوردستان، بۆ ئه‌وه‌ى له کاتى دۆبلاژکردنى دراما بیانیه‌کان و به تایبه‌تیش تورکى، ڕه‌چاوى کلتور و بیرکردنه‌وەى کۆمه‌ڵگاى کوردى بکەین، به‌ڵام به‌داخه‌وه وه‌زاره‌تى ڕۆشنبیرى له‌ئاست داواکاریه‌کانماندا بێده‌نگه.\nهونه‌رمه‌ند و ئەکتەر ئه‌نوه‌ر عەزیز-یش وتی: نه‌بوونى دراماى کوردى له ئێستادا و ده‌ستکه‌وتنى دراما تورکییه‌کان به شێوه‌یه‌کى ئاسان و نه‌بوونى سانسۆر له‌سه‌ر په‌خشکردنیان له که‌ناڵه‌کان، هۆکارێکه بۆ په‌ره‌سه‌ندنى دراما تورکییه‌کان.\nئەوەشی وت: بێگومان کاریگه‌ریی خراپی له‌سه‌ر فیلمى کوردى و هونه‌رمه‌ندانى کوردیش دروستکردووه.\nمحەمەد عەبدوڵا: هێرشکردنە سەر مامۆستایان هێرشە بۆ سەر ئیرادەی گەل\nگەرمیانییەکان: بە کۆنگرەی نەتەوەیی کۆتایی بە داگیرکارییەکان دێت\nکەنەکە لەگەڵ کۆمەڵەی کۆمۆنیست و کۆمەڵەی زەحمەتکێشان کۆبووەوە


چەندین پڕۆژەشمان هەیە لەوانە پڕۆژەی بە ئینگلیزیكردنی ناوەندەكانی خوێندنە لە پۆلی یەكەوە تا چوار – Knwe.org\nسەرەکی » راپۆرت » چەندین پڕۆژەشمان هەیە لەوانە پڕۆژەی بە ئینگلیزیكردنی ناوەندەكانی خوێندنە لە پۆلی یەكەوە تا چوار\nبەڕێوەبەرایەتی مەشق‌و راهێنانی پەروەردەی سلێمانی بۆ پێشخستنی زانیاری\nچەندین پڕۆژەشمان هەیە لەوانە پڕۆژەی بە ئینگلیزیكردنی ناوەندەكانی خوێندنە لە پۆلی یەكەوە تا چوار\nراپۆرت: تارق كەمال\nبەڕێوەبەرایەتی مەشق‌و ڕاهێنانی پەروەردەی سلێمانی، كۆتایی ساڵی شەستەكان دامەزراوە‌و ساڵانە چەندین خولی بۆ مامۆستاو فەرمانبەرانی سنوری پارێزگای سلێمانی كردۆتەوە‌و خولاكانیش جۆراو جۆرن‌و فەرمانبەرانیش دەڵێن زۆر سودمان لەو جۆرە خولانە بینیووە.\nهەوڵدانە بۆ بەرزكردنەوەی كوالێتی خوێندن\nسەربەست كەریم بەڕێوەبەری بەڕێوەبەرایەتی مەشق‌و ڕاهێنانی پەروەردەی سلێمانی\nسەبارەت بەكردنەوەی خولەكان لە مەڵبەندی ڕاهێنان، بەكوردستانی نوێی راگەیاند: ئیش‌و كاری ئەم بەڕێوبەرایەتیە، هەوڵدانە بۆ بەرزكردنەوەی كوالێتی خوێندن لە رێگای خولەكانی راهێنانەوە، خولەكانی ئێمە سەرجەم كارمەندانی وەزارەتی پەروەردەن‌و لە سەرپەرشتیار‌و بەرێوەبەری قوتابخانەكان‌و مامۆستایانی سنوری بەڕێوەبەرایەتی گشتی پارێزگای سلێمانی كە 12 پەروەردەو 12 قەزا لە خۆ دەگرێت، خولەكانیش جۆرا‌و جۆرن، بەڵام تەركیزی زیاتری ئێمە لەسەر مامۆستایە پاشان لەسەر بەڕێوەبەرو یاریدەدەرە‌و سەرپەرشتیارە‌و هەر خولێكی تریش پێویست بكات ئێمە بۆ فەرمانبەرانی دەكەینەوە.\nپرۆژەی بە ئینگلیزی كردن\nدەشڵێت: ئێستا خولێكمان هەیە بۆ فەرمانبەرانی كتێبخانەكانی سەر بەقوتابخانەكان كە فێری پۆلێنكردن‌و شێوازی هاندانی خوێندكاران بدات بۆ خوێندنەوەی كتێب لە كتێبخانەكاندا، چەندین پرۆژەشمان هەیە لەوانە پرۆژەی بە ئینگلیزی كردنی ناوەندەكانی خوێندنە لەساڵانی رابردوودا تەركیزی تەواومان بۆ فێربوونی زمانی ئینگلیزی‌و چۆنێتی وتنەوەی وانەی بیركاری‌و زانستی پۆلەكانی یەك تا چوار‌و فێركردنی ئەو مامۆستایانە كە وانەی بیركاری‌و ئینگلیزی دەڵێنەوە.\nهەروەها پرۆژەی ترمان هەیە كە پرۆژەی هاوبەشی ئەنجومەنی كەلتووری بەریتانی‌و وەزارەتی پەروەردەیە، كە چەمكی سەرپەرشتیاری ئەگۆڕی بەو مانا تەقلیدیە كۆنەی ناهێڵی كە پێویستە بەڕێوەبەرەكان بخرێنە خولەوە بۆ ئەوەی لەو چەمكە تازەیە تێبگەن، لە پێشتریش خولی كۆمپیوتەرو كارگێریمان بۆ سەرجەم ئامادەیەكانی پەروەردەی رۆژهەڵات‌و رۆژئاوا هەبووە خولەكانمان جۆراو جۆرن.\nراهێنەر لە بواری كتێبخانەو زانیاری\nلەئێستاشدا خولێكی هەشت رۆژی كراوەتەوە بۆ فەرمانبەرانی كتێبخانەكانی سنوری پەروەردەی رۆژهەڵات‌و رۆژئاوای سنوری بەڕێوەبەرایەتی گشتی پەروەردەی سلێمانی،\nشاهۆ عوسمان-یش لەبارەی خولەكەوە بۆ رۆژنامەكەمان دواو وتی:» ئێمە وەك راهێنەر لە بواری كتێبخانەو زانیاری، ئەو كاتانەی وەزارەتی پەروەدە خولێك ئەكەنەوە ئێمە پێشنیاری كردنەوەی خولەكان دەكەین‌و مەنهەجیان ئەدەنی لەگەڵ بەڕێوەبەرایەتی گشتی پەروەردە رێك كەوتین كە ئەو خولانە ساز بكرێت، ئێستاش خولێكمان كردۆتەوە بۆ فەرمانبەرانی كتێبخانەكان كە یەكەم جار لە ساڵی 2007 بوو خولێكمان بۆ كردنەوە بۆ ماوەی 20 رۆژ لە ساڵی 2011 خولێكی ترمان بۆ كردنەوە بۆ ماوەی 11 رۆژ ئێستاش لە 2018 خولێكیمان بۆ كردونەتەوە بۆ ماوەی 8 رۆژ 130 فەرمانبەری كتێبخانەی قوتابخانەكانی بەڕێوەبەرایەتی پەروەردەی رۆژهەڵات‌و رۆژئاوا بەشدارن.»\nوتیشی:» چ بابەتێك پێویستە بۆ رازگری كتێبخانەكان وەك بابەتی هونەری و فەنی زانستی كتێبخانە‌و زانیاری ئیدارەدانی قوتابخانەكان وە ئەو كارو پیشانە چییە كە ئەنجامی بدەن ئێمە جارێكی تر هەوڵی ئەوەیان لەگەڵ ئەدەین كە فێربن پلان‌و نەخشە ڕێگا دابنێن سەرباری ئەو قەیرانانەی كە هەیە چالاكیەكانیان ئاڵوگۆڕ پێ بكەن‌و ئەوەی كە گونجاوە كاری لەسەر بكەن، كە ئامانجی كتێبخانەكانیان بۆ ئاشكرا بكەین.»\nدەمانەوێـت جۆرێك تایبەت مەندی بدەین بە كتێبخانەكان\nشاهۆ عوسمان راشیگەیاند: كردنەوەی ئەم خولانە بۆ رازگری كتێبخانەكان هۆكاری ئەوەیە كەسانی ئەكادمی‌و پیشەیی نین ئێمە دەمانەوێـت جۆرێك تایبەت مەندی بدەین بە كتێبخانەی قوتابخانەكان ئەو زانیاریانەیان بدەینی كە پێویستە بتوانین ئەو گۆڕانگاریانە بكەین لەو زانیاریانەی كە ئەیان دەینی ، من خۆم كتێبێكی تایبەتم چاپ كردووە كە تایبەتە بە كتێبخانەی قوتابخانەكان كە ئەمە مەنهەجێكی پەروەردەییە لە پۆلی یەكی سەرەتایی تا شەشی ئامادەیی، رازگری كتێبخانەكان پۆل بە پۆل ئەنجامی بدات وەك رێنماییەكی فراوان وایە.\nداواشیكرد: ئەو پارەی حانوتەی هەیە 15% تەرخان بكرێـت بۆ كڕینی كتێب‌و پێداویستەیكانی كتێبخانەكان وە بەڕێوبەرەكانیش ئەوەندە ئیشی لاوەكی‌و لابەلا بەو كارمەندانە نەكەن تا لە ئامانج‌و مەبەستی كتێبخانەكان دووریان بخەنەوە هەندێك ئیش‌و كار هەیە ئیشی ئەمان نییە ئەمەش وادەكات ئەو كارمەندانە لە كتێبخانەكان دوور دەكەونەوە.\nئەو ماوەیەی كە دانراوە بۆ خولەكان زۆر كەمە\nرزگار حەسەن غەفوری وانە بێژ ئەویش لەبارەی خولەكەوە بەم شێوەیە دواو وتی:» ئەمڕۆ هەر خولێك بكرێـتەوە بە بڕوای من زۆر باشە بەس ئایە كێشەی سوود وەرگرتن چەندە، ئەوە نیسبییە ئەو ماوەیەشی كە دانراوە بۆ خولەكان زۆر كەمە چونكە مامۆستاكان دەیانەوێت زۆرترین زانیاری بدەن لە كەمترین كاتداو فێرخوزاەكانیش وەریبگرن وانەكانیش جۆراو جۆرن وانەی پێرست‌و پۆلێنە وانەی مامەڵەكردنی كتێبخانەیە كە چۆن خوێنەر ئاشت بكەیتەوە ئێستا كەس تاقەتی خوێندنەوەی نیە ئەو وانەیەی من دەیڵێمەوە ئەوەیە چۆن كتێبخانەكەت دەكەیت بە كتێبخانەیەكی پێشكەوتوو چۆن وا لە خوێنەر دەكەیت رووت تێبكات، دەمانەوێـت لە پەروەردەوە منداڵ فێربكەین رێز لە كتێب بگرێت‌و بیخوێنێتەوە، ئێستا زۆرینەی مندڵان‌و بەتایبەت مێردمنداڵەكان زانیاریان نیە لەسەر مێژووی وڵاتەكەی خۆی دینەكەی خۆی بۆیە پێویستە وایان لیبكەین دینو وڵاتەكەی خۆیان بناسن، نامانەوێت كتێبخانەكان ببنە شوێنی رایكردنی كارەكانی قوتابخانەكان تەنها بۆ نەشرە‌و راپۆرت بێت، دەبێت ناوەندەكانی خوێندن ببنە پێشرەو تا سەرنجی خوێنەر رابكێشن‌و سەرچاوەی باشیان بۆ پەیدا بكەن باگرنگی بە كتێبخانەكان بدەین لە رووی دیكۆرەوە‌و هیوادارین ئەم خولانە بەردەوام بن.\nزانیاری بدرێت بە رازگری كتێبخانەكان\nسروە عەبدوڵڵاش لێپرسراوی كتێبخانە لە بەڕێوەبەرایەتی گشتی پەروەردەی سلێمانی، لەبارەی كردنەوەی خول بۆ فەرمانبەرانی كتێبخانەكان لەسنوری بەڕێوەبەرایەتی گشتی پەروەردەی سلێمانی پێی راگەیاندین: لە 2004 وە كە من لەو بەشەم زیاتر لە سێ خول كراوەتەوە ئەوەی توانیبێتمان زیاتر خولمان بۆ فەرمانبەرانی ناوشار كردۆتەوە چونكە كتیبخانە كەمتر لە قوتابخانەكانی دەرەوەی شار هەیە، مەبەستی خولەكەش زیاتر زانیاری بدرێت بە رازگری كتێبخانەكان تا شارەزاییان هەبێت لەناو كتێبخانەكان‌و هاوكاری ئەو خوێندكارانە بكەن كە دەچنە كتێبخانەكانەوە هەوڵی زیاتر لە گەڵ خوێندكار بدرێت.\nفەرمانبەرانی خولەكەش قسەیان هەبوو\nئەو فەرمانبەرانەی بەشدار بوون لە خولەكە وەك لێپرسراوی كتێبخانەی قوتابخانەكان بێ بەش نەبوون لەهەندێك گلەیی‌و گازندەی خۆیان، لەو بارەیەشەوە، شەرمن جەمال مەولود رازگری كتێبخانەی هەژار موكریانی وتی: من وەك خۆم وانەی كتێبخانە دەڵێمەوە ئەوە جیایە هاوكاری قوتابخانەكان بكەیت بەڵام لە هەندێك قەتابخانە ئەو دیاردەیە هەیە هیوادارم ئەم جۆرە خولانە بەردەوام بێت چونكە زۆر سودمان لەو خولانە بینیوە كتێبەكانیش بەدیاری‌و كڕین‌و دەگاتە دەستمان‌و ئاڵوگۆڕیش دەكەین لەبەینی قوتابخانەكاندا.\nرازاو ئەحمەدیش لە قوتابخانەی هەواری كچان رازگرم و رایگەیاند: زۆر سودمان لەم جۆرە خولانە بینیووە پێشتریش خولێكی ترمان بینووە چونكە زۆر شت فێربووین ئەمانەوێت كاتیك لە كتێبخانە كاردەكەین كە وانەیەكی تایبەتم هەبێت خوێندكارەكان ئاشنای كتێبخانەكان بن، وە كارێكی تر نەكەم لە قوتابخانەكاندا ئامادەی هاوكارین بەڵام كاری سەرەكیمان كتێبخانەیە حەز دەكەین بێنە كتیبخانەكان‌و فێری زۆر شت بن، وە پێشنیاری ئەوەش دەكەم ئەو بڕە پارەی دانراوە بۆ كتێبخانەكان بدرێت دەست رازگرەكان بۆ ئەوەی ئەو كەموكوڕیانەی هەیە جێ بەجێی بكەین.


د.یوسف گۆران: له بری ئه‌وه‌ی خوێندكار به‌دوای كار بگه‌ڕێت، خۆی ده‌كه‌ینه سه‌رچاوه‌ی كار | Ministry of Higher Education and Scientific Research\nNews from the universities\nThe Minister's Office\nAdvisors for Advisors for QA and Accreditation\nAdvisors for Higher Education affaires\nMHE General Directorates\n*Executive Directorate of Supervision and Quality Assurance\n*General Directorate of Management and Finance\n*General Directorate of Engineering and Projects\n*General Directorate of Scholarships and Cultural Relationships\n*General Directorate of Study, Planning and Follow up\n*General Directorate of Research and Development\nNational Ranking for Universities (NRU)\nUG in Institutes\nUG in Universities\nContinuous Academic Devet\nد.یوسف گۆران: له بری ئه‌وه‌ی خوێندكار به‌دوای كار بگه‌ڕێت، خۆی ده‌كه‌ینه سه‌رچاوه‌ی كار\nوه‌زیری خوێندنی باڵا و توێژینه‌وه‌ی زانستی له میانه‌ی سیمینارێكدا، كه له‌لایه‌ن زانكۆی پۆلیته‌كنیكی هه‌ولێره‌وه بۆی ڕێكخرابو، لایه‌نه سه‌ره‌كییه‌كانی پلان و ستراتیژییه‌تی نوێی وه‌زاره‌تی خوێندنی باڵا و توێژینه‌وه‌ی زانستی ڕوونكرده‌وه و ئاماژه‌ی به‌وه كرد، كه دیدو ئامانجی سه‌ره‌كی وه‌زاره‌ت به‌هێزكردنی خاڵه باشه‌كان و چاره‌سه‌ركردنی خاڵه لاوازه‌كان و به‌رزكردنه‌وه ئاست و به‌رهه‌می خوێندنی باڵا و به‌رهه‌می مه‌عریفیه، وتیشی " هه‌نگاومان بۆ چوونه ناو پڕۆسه‌ی بۆڵۆنیا ناوه، كه له‌و ڕێگه‌یه‌وه چه‌ندین ده‌سكه‌وتی گه‌وره به‌ده‌ست دێنین".\nله سیمیناره‌كه‌دا، كه ئه‌مرۆ دوشه‌ممه، ڕێكه‌وتی (18/5/2015) له هۆڵی كۆبونه‌وه‌كانی سه‌رۆكایه‌تی زانكۆی پۆلیته‌كنیكی هه‌ولێر به‌ناویشانی" پلان و تێڕوانینی نوێ بۆ ڕیفۆرمی خوێندنی باڵا" سازكرابوو، ژماره‌یه‌كی زۆر له مامۆستایان زانكۆ و كه‌سانی ئه‌كادیمی ئاماده‌یبون، له سه‌ره‌تادا دكتۆر كاوه شێروانی سه‌رۆكی زانكۆی پۆلیته‌كنیك به وه‌كاله‌ت، دوای به‌خێرهاتنی وه‌زیر و میوانان، ئاماژه‌ی به‌گرنگی سازدانی سیمناری له‌و جۆره كردو، وتی: ڕێكسختنی ئه‌و جۆره سمینارانه هاریكار ده‌بن بۆ پڕكردنه‌وه‌ی ئه‌و بۆشاییه‌ی كه له نێوان پلانی وه‌زاره‌ت و جێبه‌جێكاران هه‌یه.\nمامۆستا داینه‌مۆی هه‌موو گۆڕانكارییه‌كانه\nپاشان د.یوسف گۆران وه‌زیری خوێندنی باڵا و توێژینه‌وه‌ی زانستی به وردی باسی له جێبه‌جێكردنی ڕیفۆرمی كواڵیتی له ڕێگه‌ی سیسته‌می ڕیزبه‌ندی زانكۆكان و پڕۆسه‌ی بۆڵۆنیا كرد و وتی " قسه‌كردن له‌سه‌ر خویندنی باڵا ، قسه‌كردنه له‌سه‌ر مامۆستا، چونكه داینه‌مۆی هه‌موو گۆڕانكارییه‌كانه و له‌شكرێكی گه‌وره‌ی مه‌عریفه‌ن، بۆیه ده‌بێت گرنگی به ئاستی زانستی و ئه‌كادیمی مامۆستا بدرێت و زه‌مینه‌یه‌كی له‌باری بۆ بڕه‌خسێنرێت، ئه‌وه‌ش به‌رنامه و دیدی سه‌ره‌كیمانه".\nزانكۆكان له ڕوی چه‌ندایه‌تیه‌وه گۆڕانی گه‌وره‌یان به‌سه‌ردا هاتوه\nوه‌زیری خوێندنی باڵا دوای ئه‌وه‌ی كورته‌یه‌كی له‌باره‌ی مێژوی خوێندنی باڵای له هه‌رێمی كوردستان باسكرد" پێشكه‌وتنه‌كانیشی به ئامار خسته‌ڕوو، وتی " له ساڵی (1991)ته‌نیا یه‌ك زانكۆ له‌هه‌رێمی كوردستان هه‌بوو، دوای ئه‌وه‌ی حكومه‌تی كوردی دروست بوو، سه‌رباری ئه‌و هه‌موو نه‌هامه‌تی و ئابڵوقانه‌ی سه‌ر هه‌رێم، ئێستا خاوه‌نی (14) زانكۆی حكومی و (15) زانكۆی تایبه‌ت-ین، كه (579) به‌شیان له‌خۆگرتوه ، ژماره‌ی خوێندكارانیش ده‌گاته (10،6000) و نزیكه‌ی (7258 ) مامۆستا له زانكۆ حكومییه‌كان هه‌ن. ژماره‌ی مامۆستایان به‌به‌راورد له‌گه‌ڵ خوێندكاران ڕێژه‌یه‌كی دڵخۆشكه‌ره و له‌چوارچێوه‌ی ستانداردی جیهانییه".\nخه‌یاڵدانی مه‌عریفه‌ی نه‌ته‌وه‌یی (مخزون المعرفه القومیه).\nله به‌شێكی تری خستنه‌ڕوی ستراتیژییه‌تی خوێندنی باڵا، د. یوسف گۆران له ڕێگه‌ی داتاشۆوه، ئاستی زانكۆكانی كوردستانی له‌ڕووی توێژینه‌وه و كواڵیتییه‌وه به‌پێی پێوه‌ر و ڕیزبه‌ندیی جیهانی خسته‌ڕوو، كه له هه‌ندێك بواردا دڵخۆشكه‌ر نین، له‌وباریه‌وه وتی " به‌داخه‌وه پێگه‌ی زانكۆكان له‌سه‌ر نه‌خشه‌ی جیهانی زانكۆكان له ئاست مێژو و قوربانیه‌كانی گه‌له‌كه‌مان و، ئه‌و توانایه نیه كه خراوه‌ته به‌رده‌ست زانكۆكان و وه‌زاره‌تی خوێندنی باڵا و توێژینه‌وه‌ی زانستی كه باشترینه‌كه‌یان به‌پێی ڕیزبه‌ندی (webometrics) له (4) هه‌زاره‌كاندایه "، وه‌زیری خوێندنی باڵا ئه‌وه‌شی ڕاگه‌یاند: ئه‌ركی سه‌ره‌كی زانكۆ، به‌رهه‌می نه‌ته‌وه‌ییه، له هه‌موو دونیا چه‌مكی خه‌یاڵدانی مه‌عریفه‌ی نه‌ته‌وه‌یی گرنگیه‌كی زۆری پێده‌درێت، چونكه به‌هێزی و بێهێزی میلله‌تی پێ پێوانه ده‌كرێت و له‌ئاستی ئه‌منی قه‌ومیدایه، بۆیه له‌دید و تێروانینی نوێی ئێمه خه‌یاڵدانی مه‌عریفه‌ی نه‌ته‌وه‌یی، له ئه‌وله‌وییه‌تی كاره‌كانمانه ".\nزانكۆكان له ڕوی ئەنجامدانی توێژینه‌وه‌ی زانستی زۆر لاوازن\nهه‌ر له چوارچێوه‌ی سمیناره‌كه‌یدا وه‌زیری خوێندنی باڵا و توێژینه‌وه‌ی زانستی ئاماژه‌ی ستراتیژیه‌تی نوێی خوێندنی باڵا كردو وتی: دروستكردنی چه‌ند ئه‌نجومه‌نێك بۆ به‌رزكردنه‌وه‌ی ئاستی خوێندنی باڵا له ستراتیژی نویی وه‌زاره‌ت بڕیاریان له‌باره‌وه دراوه، له‌وانه‌ش ئاماژه‌ی به ئه‌نجومه‌نێكی باڵا بۆ توێژینه‌وه كرد و وتی: له‌سه‌ر ئاستی وه‌زاره‌ت بڕیاری پێكهینانی ئه‌نجومه‌نی باڵای توێژینه‌وه‌مان داوه، د.یوسف گۆران وتی: ئه‌ركی ئه‌م ئه‌نجومه‌نی دارشتنی سیاسه‌تی توێژینه‌وه‌یه به‌پێی پێویستی كۆمه‌ڵگه، بۆ ئه‌وه‌ش داوای له تویژه‌ران و ئه‌كادیمیه‌كان كرد ئه‌وانه‌ی كه ئاماده‌ییان تێدایه بێن و به‌شداری له‌و ئه‌نجومه‌نه بكه‌ن، ئه‌وه‌شی ڕاگه‌یاند: ئەنجامدانی توێژینەوە له زانكۆكانی كوردستان لە ئاستی پێویستی کۆمەڵگەکەماندا نیە, چونكه بەپێیی داتا بەیس و تۆماری (ISI) له ماوه‌ی نێوان ساڵانی (٢٠٠٣-٢٠١٢) له هه‌موو عیراق (2954) توێژینه‌وه ئه‌نجامدراوه، به‌ڵام به به‌راورد به میسر كه ئه‌ویش وڵاتێكی عه‌ره‌بییه له هەمان ماوەدا توانیویانه(5566) هه‌زار توێژینه‌وه ئه‌نجام بده‌ن. له‌سه‌ر ئاستی ڕۆژهه‌ڵاتی ناوه‌ڕاست یان وڵاتانی ده‌وروبه‌ریش ده‌بینین له توركیا (235) هه‌زار توێژینه‌وه و، له ئێران (156) هه‌زار توێژینه‌وه ئه‌نجامدراوه، راشیگه‌یاند: له وڵاتێكی وه‌ك ئیسرائیل كه ژماره‌ی دانیشتوانیان نزیكه له هه‌رێمی كوردستان له‌و ماوه‌یدا (153) هه‌زار توێژینه‌وه‌ی جیان ئه‌نجامداوه، وه‌زیری خوێندنی باڵاو توێژینه‌وه‌ی زانستی وتی: "زانكۆكانی هه‌رێمی کوردستان له ڕوی ئەنجامدانی توێژینه‌وه‌ی زانستی زۆر لاوازن، به‌جۆرێك له ساڵی (2014)دا به هه‌موو زانكۆكان كه زیاتر له (٧) حه‌وت هه‌زار مامۆستا وانه‌ی تێدا ده‌ڵێنه‌وه توانیویانه (١٣٧٨) هه‌زار و سێ و حەفتاو هەشت توێژینه‌وه ئه‌نجام بده‌ن، واته به (5,2) مامۆستا یه‌ك توێژینه‌وه‌یان ئەنجامداوە, ئه‌گه‌ر به‌راوردی ساڵیشی بۆ بكه‌ین هه‌ر مامۆستایه‌ك به پێنج ساڵ جارێك ده‌توانێت توێژینه‌وه‌یه‌ك ئه‌نجامبدات، كه ئه‌وه ژماره‌یه‌كی زۆر كه‌مه و ده‌بێت هه‌وڵی چاككردنی بده‌ین". جگه له‌وه‌ش جۆری توێژینه‌وه‌كان و پێگه‌یان له‌سه‌ر نه‌خشه‌ی توێژینه‌وه‌كانی جیهان و خوێندنه‌وه‌یان قسه‌ی زیاتر هه‌ڵده‌گرێت. وه‌زیری خویندنی باڵا و توێژینه‌وه‌ی زانستی جه‌ختی له‌سه‌ر ئه‌وه‌ش كرده‌وه له‌پاڵ دامه‌زراندنی ئه‌نجومه‌نی باڵای توێژینه‌وه له دیوانی وه‌زاره‌ت، له‌هه‌مان كاتدا له‌سه‌ر ئاستی زانكۆكانیش ناوه‌ندی توێژینه‌وه ده‌كرێته‌وه.\nئه‌نجومه‌نی وه‌زیران پشتگیری ڕاگه‌یاندنی ڕێزبه‌ندی نیشتیمانی زانكۆكان ده‌كات\nلە بەشێکی دیکەی سمیناره‌كه‌یدا د.یوسف گۆران نەخشە ڕێگە وەزارەتی خوێندنی باڵاو توێژینەوەی زانستی ڕون کردەوە ڕایگەیاند: بۆ به‌رزكردنه‌وه‌ی ڕانكی زانكۆكانی كوردستان له ئاستی جیهانیدا پێوسته سیسته‌می ڕانكینی نیشتمانی بۆ زانكۆكان په‌یڕه‌و بكرێت، هه‌ربۆیه وه‌زاره‌تی خوێندنی باڵا له ئێستادا كار بۆ جێبه‌جێكردنی ده‌كات تا پێشبڕكێیه‌ك بكه‌وێته نێوان زانكۆكان بۆ به‌رزكردنه‌وه‌ی ئاستی زانستیان، هه‌روه‌ك پێداچونه‌وه به كوالێتی زانكۆكان و پڕۆگرامه‌كانی خوێندن ده‌كه‌ین، لە مانگی ئەیلولی ئەمساڵیش ڕیزبەندی نیشتیمانی بۆ زانکۆکانی کوردستان ڕادەگەێنین، وتیشی گرنگی جێبه‌جیكردنی ئه‌م پڕۆژه‌یه له‌وه‌دایه كه ئاستی زانستی زانكۆكانی كوردستان به‌رز ده‌كاته‌وه، له هه‌مان كاتدا كێبڕكێیه‌كی زانستی و ئه‌كادیمی له نێوان زانكۆكان دروست ده‌بێت، ئه‌وه جگه له‌وه‌ی كه زانكۆكان ئاشنا ده‌بن به‌پێوه‌ر نوێیه‌كانی ئاستی زانكۆكان، كه به‌هۆیانه‌وه ڕانكی زانكۆكانی كوردستان له‌سه‌ر ئاستی نه‌خشه‌ی زانكۆكانی جیهان به‌رز ده‌بێته‌وه، د.یوسف گۆران ئه‌وه‌شی ڕاگه‌یاند: مایه‌ی خۆشحاڵیه كه بۆردی خوێندنی باڵا و په‌روه‌رده له ئه‌نجومه‌نی وه‌زیران پشتگیری خۆیان بۆ جێبه‌جێكردنی پڕۆژه‌ی ڕیزبه‌ندی نیشتیمانی بۆ زانكۆكان دوپات كردۆته‌وه، ئه‌وه‌ش خزمه‌تكردنێكی دیكه به زانكۆكانی كوردستان، كه له ڕێگه‌وه ڕه‌نگدانه‌وه‌ی ده‌بێت له‌سه‌ر كۆمه‌ڵگه‌و به‌ره‌وپێشبردنی سێكته‌ره جیاكان.\nده‌سكه‌وتی گرنگ بۆ زانكۆكان به‌دی دێنین\nوەزیری خوێندنی باڵا و توێژینەوەی زانستی ئاماژەی بەشێکی دیکەی بەرنامەی وەزارەتەکەی کرد بۆ بەرزکردنەوەی کواڵیتی زانکۆکان و وتی: كواڵیتی ئه‌شورانسی زانكۆكان گۆرانكاری به‌سه‌ردا دێت و لێژنه‌یه‌كی نوێمان پێكهێناوه، ئه‌ركی ئه‌و لیژنه‌یه داڕشتنی كۆمه‌لێك ڕێنمایی گشتیه بۆ ئه‌وه‌ی به‌شه‌كان سه‌رپشك بكرێن له ڕێگه‌ی وۆرك شۆپه‌وه پڕۆگرامه‌كانی خوێندن نوێ بكه‌نه‌وه، نه‌ك وه‌ك جاران به‌شێوه‌ی ناوه‌ندگه‌رایی (مركزی) له ڕێگه‌ی كۆنفرانسه‌وه بابه‌ته‌كان و پڕۆگرامه‌كانی خوێندن پێداوچونه‌وه‌یان بۆ ده‌كرا، بۆیه ئه‌وه‌ش ده‌بێته ده‌سكه‌وتێكی دیكه بۆ ئه‌وه‌ی باشتر زانكۆكان به‌ره‌و پیش ببه‌ین.\nئه‌نجومه‌نی داهێنه‌ران دروست ده‌كه‌ین\nد. یوسف گۆران ڕاگه‌یاند: بۆ هاندانی داهێنه‌ران سه‌رقاڵی دروستكردنی ئه‌نجومه‌نێكین ، له‌ڕێگه‌ی ئه‌و ئه‌نجومه‌نه‌وه، ده‌توانین په‌ره به توێژینه‌وه‌كان بده‌ین و زه‌مینه‌ی له‌باریش بۆ كه‌سانی داهێنه‌ر بڕه‌خسێنین.\nقه‌رزی كۆمه‌ڵگه ده‌ده‌ینه‌وه\nله‌باره‌ی دڵنیایی جۆرییه‌وه، وه‌زیری خوێندنی باڵا ئاماژه‌ی بوه كرد، كه دوای چوار ساڵ له‌م پڕۆسه‌یه ده‌ركه‌وتوه، كه هه‌ندێك كه‌موكوڕی هه‌یه، بۆیه ده‌بێت چاره‌سه‌رییان بكرێت وتیشی " ئه‌و داتایانه‌ی كه له‌زانكۆكان بۆمان دێت، به‌مه‌به‌ستی پێشخستن و چاره‌سه‌ری كه‌موكوڕییه‌كان بڵاویان ده‌كه‌ینه‌وه، چونكه ئێمه به‌رپرسیارین له ئاست و به‌رهه‌می خوێندكار و، وه‌ك قه‌رزێك سه‌یری ده‌كه‌ین، به‌رامبه‌ر دایك و باك، حكومه‌ت و كۆمه‌ڵگا، ئێمه ئه‌و قه‌رزه ده‌ده‌ینه‌وه".\nتا كۆتایی (2017) ده‌چینه پڕۆسه‌ی بۆڵۆنیایه‌وه\nدكتۆر یوسف گۆران به وردی باسی له پڕۆسه‌ی بۆڵونیا كرد، كه سیسته‌مێكی نیمچه نێوده‌وڵه‌تییه و چه‌ندین وڵاتی پێشكه‌وتووی ئه‌ۆرپی و ته‌نانه‌ت وڵاتانی عه‌ره‌بیش چوونه‌ته ناو ئه‌و پڕۆسه‌یه، وتی: " ئێمه ده‌مانه‌وێت بچینه ناو پڕۆسه‌كه و ده‌ستمان پێكردووه، بۆیه پێداگیری له‌سه‌ر ئه‌وه ده‌كه‌ین، چونكه و خاڵ پۆزه‌تیڤی زۆری تێدایه، له‌وانه كێشه‌ی ددانپێدانان به‌بڕوانامه‌ی زانكۆكانی هه‌رێم له وڵاتان كۆتایی پێدێت و له هه‌موو شوێنێك بڕوانامه‌كان بڕوای پێده‌كرێت، هه‌روه‌ها خوێندكار له هه‌ر قۆناغێكی زانكۆیی بێت له زانكۆكانی هه‌رێم، ده‌توانێت بچێته هه‌مان قۆناغ له زانكۆكانی تری جیهان، هه‌روه‌ها ئاماده‌كردن و په‌یوه‌ستكردنی خوێندكار به‌بازاڕی كاره‌وه، به‌و هۆیه‌وه له جیاتی ئه‌وه‌ی خوێندكار دوای ده‌رچوونی له زانكۆ، له كار بگه‌ڕێت، ئێمه وا ئاماده‌ی ده‌كه‌ین ، كه خۆی ببێته سه‌رچاوه‌ی كار، ئه‌مه جگه له‌وه‌ی به‌هۆی بۆڵۆنیا پرۆسیسه‌وه، گروپكاری له نێوان زانكۆكان و ئه‌كادیمییه‌كان له ئاستی ناوه‌و ده‌ره‌وه دروست ده‌بێت و هه‌وڵه‌كانیشمان به‌و ئاراسته‌یه‌یه كه تا كۆتایی ساڵی (2017) بچینه ناو ئه‌و پڕۆسه‌یه‌وه".\nسمیناره‌كه به‌پرسیاری ئاماده‌بوان ده‌رباره‌ی چۆنێتی باشكردنی دۆخی زانكۆكان و به‌تایبه‌ت چۆنێتی گرنگیدان به‌زانكۆ پۆلیته‌كنیكیه‌كان و خستنه‌ڕوی چه‌ند پێشنیازێك و، وه‌ڵامی د.یوسف گۆران وه‌زیری خوێندنی باڵا و تویژینه‌وه‌ی زانستی بۆ پرسیاری ئاماده‌بوان كۆتایی به‌سمیناره‌كه هات.\nGoogle Scholar Citations Report\nTransfer of Good practices & Reinforcement of Internationalisation Strategies in Kurdistan\nMinistry of higher education and scientific research announces (20) scholarships for foreign students\nThe initial results of summer semester of the high education students is announced\nA Common Committee between MHE, KRG and Jordan MHE has been formed to implement the education agreement\nDr. Yusuf Goran: Comparing to the Previous Years, Researches Have Increased 300%\nDNA of cave fish of Kurdistan\nAnnouncement from Ministry of Higher Education Regarding Ishik University\nThe Ministry's Press manager and Spokesman\nUniversities in Kurdistan\nDR. YUSIF GORAN;\n"We want to create qualification not giving certificate only."\nacademic of Nov 2016\nAcademic of the month\nAcademic of the month is a section to profiling the top…View all\nThe Ministry of Higher Education, Kirkuk Road, Erbil, Kurdistan Region, Iraq\nCopyright © Ministry of Higher Education &\nScientific Research 2010


قوتابخانه‌ی كوردایه‌تی و بارزانیی رەمزی ـئازادیخوازی كورد وكوردستان\n2021-01-12 [10:54 AM]\nبارزانیی نەمر رەمزی یەكبوونی گەلی كوردستان بووە، تەنانەت پاش كۆچباربوونیشی بووەتە هێمایەك بۆ خەباتی نەتەوایەتیی كورد لە هەموو جیهاندا و، بووەتە پاڵپشت بۆ خەباتی نیشتمانیی گەلی كوردستان، بارزانی نەمر سەرکردەیەک بوو كە هەموو ژیانی خۆی تەرخان كردبوو بۆ ئازادی كوردستان، بارزانی جیاوازی لە نێوان پێكهاتەكانی نەدەكرد، نەی دەگوت ئەوە كوردە، یان ئێزدیییە، یان مەسیحییە، بە یەك چاو سەیری هەمووانی دەكرد.بارزانی بە نەمری لەناو میللەتەكەیدا و، بە مەزنی لەناو مێژووی جیهاندا مایەوە، ئەوەش بەهۆی كۆمەڵێك بنەمای پتەو و پرەنسیپی راست و دروست و هەڵوێستە مرۆڤدۆستییە مەزنەكانییەوە، كە لە چوارچێوەی رێبازەكەیدا بۆ كوردستان و مێژووی ئازادیخوازان و نەوەكانی دواڕۆژی بەجێ هێشتووە.بارزانی نەمر سەركردەیەكی مەیدانی بوو، بڕوای تەواوی بە پێكەوەژیان هەبوو و كاریشی بۆ كردووە، هەموو كاتیش دادپەروەر و یەكسانخواز بووە، سەركردەی مەیدانی جەنگ و سیاسەت بووە، ئەو سەركردەیە رابەرایەتیی بزافی رزگاریخوازی كوردستانی بۆ ماوەی نیوسەدە لە پێناوی دەستەبەر كردنی ژیانێكی ئازاد و پڕسەرفرازی بۆ گەلی كوردستان كردووە. بارزانی نەمر ماوەیەكی درێژ سەركردایەتی چەندین شۆڕشی كردووە و خەباتی كردووە بۆ ئەوەی گەلەكەی بە ئازادانە بژیت، چووە سلێمانی لەوێ هاوكاری شێخ مەحموودی حەفیدی كردووە، پاشان چووەتە رۆژهەڵات و بەشداری لە كۆماری كوردستان لە مەهاباد كردووە، دوای ئەوە بۆ ماوەیەكی درێژ چووەتە یەكێتی سۆڤیەت، كە ئەوەش شتێكی گرنگ بوو، بۆیە بارزانی نەمر بەشێكی گرنگە لە مێژووی كورد، نەك تەنیا كوردی هەرێمی كوردستان بەڵكو كوردی پارچەكانی دیكەش، ڕاستە نەگەیشت بەو ئامانجانەی كە بۆی تێدەكۆشا، بەڵام بڕوای بەوە هەبوو كە رۆژێك لە رۆژان گەلەكەی ئازاد دەبێت و بە ئازادانە دەژیت،هەموو خەبات و تێكۆشانی بارزانی نه‌مر بۆ ئەوە بووە كورد سەربەخۆ بێت و بە مافەكانی بگات، خەون و ئامانجی گەورەی ئەوە بوو كە وا بتوانێت خزمەتی میللەتەكەی خۆی بكات و، بتوانێت ئەو زوڵمەی لەسەر میللەتی كورد هەیە نەهێڵێت، مافی كورد بە دەست بهێنێت و میللەتی كورد وەكو میللەتەكانی دیكەی جیهان بە ئاشتی و ئازادی بژیت.\nلە کاتێکدا کە وڵاتانی جیهان پشتیان لە کورد دەکرد و خۆیان نادیدە و نابیست و ناگۆ دەکرد لە ئاست ئەو هەموو مەرگەسات و تراژیدیانەی دووچاری نەتەوەکەمان دەبۆوە، وڵاتانی داگیرکەری کوردستان ئەو هەڵوێستەی کۆمەڵگەی نێودەوڵەتیان زیاتر بۆ سەرکوتکردنی کورد دەقۆستەوە،هوشیاریی و كارێزمایی و سەردەرکردوویی بارزانی نەمر لە سیاسەتی نێودەوڵەتی و گەمەسیاسییەکانی ئەو سەردەمە و سەرەڕای هەڵوێستەکانیان و سیاسەتی پاکتاوکردنی کورد لە لایەن دوژمنانەوە، بارزانی باوک وای لە ڕێژێمی بەعس کرد لە 11ی ئاداری 1970 لە ڕێکەوتننامەیەکی مێژوویی و دیکۆمێنتاریدا دان بە ماف و سنووری کوردستانی باشووردا بنێت. درێژەدانی خەبات و کۆڵنەدان لە پێناوگەیشتن بە مافی ڕەوای دەوڵەتبوونی کوردستان وایکردبوو کە وڵاتانی زلهێز لە ئامانج و مەبەستی بارزانی نەمر بگەن، ئەویش هیچ کاتێک مافی بە دەوڵەتبوونی کوردستانی نەشاردۆتەوە بە ئاشکرا درکاندوویەتی و هەوڵی بۆ داوە.\nبارزانی نەمر لە ماوەی زیاتر لە نیو سەدە خەبات و تێکۆشان فێری کردین بە شانازی و سەربەرزییەوە هەست بە کوردبوونی خۆمان بکەین و پێداگریش لە سەر گەیشتن بە دەوڵەتی کوردستان بکەین. ئێستایش سەرۆک مەسعود بارزانی هەڵگری هەمان ئامانج و ڕێبازی پیرۆزی بارزانی نەمرە کە خەون و هیوا و ئاواتی نەتەوەیەکە، تەواوی کوردستانیان پشتیوانی لێدەکەن بۆ گەیشتن بەو ئامانجە و نەیارانیش لە پیلانە گڵاوەکانیان بەردەوامن و ناوەستن، بەڵام بێئاگان لەوەی کە زەمەن گۆڕاوە و ئەو سەردەمە سەخت و دژوارە کۆدەنگییە دژ بە کورد گۆڕاوە بۆ کۆدەنگی لاگیری و پێشمەرگەیش ئێستا هێما و سیمبولی ئازادی و پارێزەری مرۆڤایەتییە لە جیهان، کە ئەویش بارزانی نەمر لە سەرەتای شەستەکانەوە رۆحی پێشمەرگایەتی لە ناو کورددا زیندوو کردەوە و دۆزی كورد گەیاندە لووتكە ..\nپێشمەرگە، گیان و خوێنی خۆی دەبەخشێت ،شەونخوونی دەكات ،لە نێو گەرما و سەرما و ناخوشییەكان خۆبەخشانە فیداكاری دەكات لە پێناو ئازادی و سەروەریی خاك و نیشتیمان و نەتەوەكەی.كاتێك ناوی پێشمەرگە دێتە سەرزار، مان و نەمان، ژیان و مردن مانای سروشتی خۆیان لەدەست دەدەن و ماناكەی دەگۆڕێت بۆ چۆن ژیانكردن و چلۆن مردن؟ كەواتە پێشمەرگە لە لایەكەوە پرسیارە و لە لایەكی دیكەشەوە وەڵامێكە بۆ ئەم پرسیارە. پرسیار لەوەیكە پێشمەرگە كێیە؟ ئەركی چیە؟ و بۆچی خەبات دەكات؟ بەڵام جیا لە هەموو ئەم پرس و پرسیارانە كە هێمایان بۆ كرا رەنگە ئەو پرسیارە بێتە ئاراوە كە گەلۆ تەنیا ئەو كەسانە پێشمەرگەن كە چەكدارن؟ لە وەڵامدا دەتوانین بڵێین نا. هەر تاكێكی كوردستان لە هەر شوێنێك بێت دەتوانێت پێشمەرگە بێت.\nخوێندكار لە سەنگەری زانكۆ، ژنێكی یەكسانیخواز لە مەتەرێزی داكۆكی لە ماف و ئازادییە ئینسانی و نیشتمانییەكانی، لاوێكی دەروەست كە پێكهاتەشكێنە و مل بۆ تابۆكان داناخات و لە دژی بیری كرمۆڵ هەڵدەچێت. هەركام لەم توێژانە بە چەكی بیروهزر و قەڵەم دەتوانین بەشێكی جیانەكراوە لە هێزی پێشمەرگەی كوردستان بن. وەك سەرۆک مسعود بارزانی دەڵێ:" ئەزموونی پێشمەرگایەتی بۆ من گەورەترین قوتابخانە بووە و لەو قوتابخانەیەشدا ئێمەی پێشمەرگە مامۆستایەکی گەورەی وەک بارزانیی نەمرمان هەبووە. ئامۆژگاریەکانی بارزانیی نەمر چ وەک باوکێک و چ وەک رابەرێک ڕێنیشاندەری ژیان و خەباتم بووە. دەتوانم بڵێم هەوێنی خۆراگری و ورەبەرزیمان لە خەباتدا ئەم ئامۆژگارییەی باوکم بوو کە (لە شکستدا نائومێد نەبین و لە سەرکەوتندا مەغروور نەبین..\nئەم هەواڵە 7816جار خوێندراوەتەوە


Mewda Media | فتوایه‌كی فه‌رامۆشكراو\nبه‌درێژایی مێژووی سه‌رهه‌ڵدانی مه‌زهه‌بی شیعه، بابه‌تی فتوادان له‌ناو مه‌رجه‌عه باڵاكانیان، پرسێكی هه‌ستیار و جێی سه‌رنج بووه، چونكه نه‌ك هه‌ر له‌دوای قورئان و فه‌رمووده‌كان، به‌ڵكو له هه‌ندێ قۆناغدا په‌یڕه‌وانی شیعی پابه‌ندێتییان بۆ فتوای مه‌رجه‌عه ئایینییه‌كه زیاتر بووه وه‌ك له خودی قورئان یاخود فه‌رمووده‌كانی پێغه‌مبه‌ر. به‌ڵام ئایا بۆ هه‌موو جۆره فتوایه‌كی مه‌رجه‌عی باڵای مه‌زهه‌به‌كه‌یان به‌و جۆره‌ن، یان ته‌نها زۆر به‌و فتوایانه‌وه پابه‌ندن كه له چوارچێوه‌ی ستراتیژیی ته‌شه‌یوع و به‌رژه‌وه‌ندیی مه‌زهه‌به‌كه‌یاندایه؟ ئه‌مه پرسیارێكه ره‌نگه هێشتا كه‌سمان به‌دوای وه‌ڵامه‌كه‌یدا نه‌گه‌ڕابین.\nله په‌یوه‌ست به په‌یوه‌ندیی نێوان كورد و شیعه و ئه‌و كێشه و گیروگرفتانه‌ی له‌نێوان ده‌وڵه‌تی عیراق و گه‌لی كوردستاندا هه‌بووه، دوو فتوای مه‌رجه‌عی باڵای شیعه‌كانی عیراق هه‌ن كه راسته‌وخۆ په‌یوه‌ندییان به كورد و چاره‌نووس و ئایینده‌ی خه‌ڵكی كوردستان له عیراقدا هەیە، كه یه‌كه‌میان فتوایه‌كی سه‌ید موحسین ئه‌لحه‌كیم، مه‌رجه‌عی باڵای ئه‌وكاتی شیعه‌كانی نه‌ك هه‌ر عیراق به‌ڵكو جیهانیش بووه.\nچیرۆكی ئه‌م فتوایه‌ش له وه‌ڵامی داوایه‌كی عیراق بووه له ساڵی 1963 كاتێك بۆ یه‌كه‌مجار به‌عسییه‌كان دێنه سه‌رحوكم و په‌لاماری كوردستان ده‌ده‌ن داوا له مه‌رجه‌عی باڵای شیعه‌كان ده‌كرێت بۆ ئه‌وه‌ی فتوایه‌ك ده‌ربكات و خوێنی كورد حه‌ڵاڵ بكات، سه‌ید موحسین ئه‌لحه‌كیم پێچه‌وانه‌ی چاوه‌ڕوانییه‌كانی ده‌وڵه‌ت فتوای حه‌رامكردنی رشتنی خوێنی كورد ده‌دات.\nفتوای دووه‌میش له دوای رووخانی سه‌دام و دروستكردنه‌وه‌ی عیراقی نوێ به هاوبه‌شیی كورد و شیعه وه‌ك دوو قوربانی سێ چاره‌كه سه‌ده‌ی رابردوو، كاتێك هه‌وڵه‌كانی نووسینه‌وه‌ی ده‌ستووری خه‌ریكه به بنبه‌ست ده‌گه‌ن و به‌شێك له كاره‌كته‌ر و هێزه كاریگه‌ره‌كانی شیعی له پرسی فیدراڵی و ده‌ستنیشانكردنی رێگه‌چاره‌ی كێشه‌ی ته‌عریب، بۆچوونه‌كانیان هاوشێوه‌ی بۆچوونی به‌عس و سه‌دام بوو له‌سه‌ر ئه‌و پرسه گرنگانه، وه‌فدێكی باڵای زانایانی ئایینیی ئیسلامی كوردستان كه پێكهاتبوون له 13 كه‌سایه‌تیی دیاریی ناو كایه‌ی ئایینیی كوردستان به سه‌رۆكایه‌تیی محەممەد ئه‌مین چه‌مچه‌ماڵی له گه‌رمایه‌كی ته‌مووزی ساڵی 2004 سه‌ردانی مه‌رجه‌عی باڵای شیعه‌كان ئایه‌توڵڵا سیستانی ده‌كه‌ن. ده‌رئه‌نجامی ئه‌و دیداره‌ش به كۆتایی ناكۆكیی شیعه‌كان له‌سه‌ر پرسی فیدراڵی، هه‌روه‌ها په‌سندكردنی رێگه‌چاره‌ی ده‌ستووریی كێشه‌ی ته‌عریبی لێكه‌وته‌وه. ئه‌ویش دوای ئه‌وه‌ی شاندی كوردستان داوا له ئایه‌توڵڵا سیستانی ده‌كه‌ن بۆچوونی خۆی ده‌ربڕێت له‌سه‌ر كێشه‌ی پاكتاوی ره‌گه‌زی له كه‌ركوك و ئه‌و ناوچانه‌ی دیكه كه سیاسه‌تی به‌عه‌ره‌بكردنیان تیا په‌یڕه‌وكرابوو و، چاره‌نووسی ئه‌و زه‌ویوزارانه‌ی كورد و توركمان كه له‌لایه‌ن سه‌دامه‌وه درابوون به عه‌ره‌بی هاورده.\nئه‌وه‌ی بۆ ئه‌و قۆناغه و بۆ كورد گرنگ بوو، هه‌ڵوێستی سیستانی له‌سه‌ر هه‌ردوو بابه‌ته‌كه به دڵی كورد بوون، چی به‌وه‌ی لایه‌نگریی سیستمی فیدراڵی كرد و له‌وه‌ش گرنگتر ئه‌و فتوایه‌ی بوو لەباره‌ی عه‌ره‌بی ته‌عریب و هه‌قی گه‌ڕانه‌وه‌ی ماڵ و موڵكی زه‌وتكراوی كورد له عیراق. ئایه‌توڵڵا سیستانی راشكاوانه به شاندەکەی كوردستانی وتبوو كه پێویسته هه‌موو ئه‌و عه‌ره‌بانه‌ی له چوارچێوه‌ی سیاسه‌تی ته‌عریب براونه‌ته سه‌ر خاكی كوردستان، بگه‌ڕێنه‌وه شوێنه‌كانی پێشوویان و حكومه‌ت خۆی چاودێریی گه‌ڕانه‌وه‌یان بكات به زامنكردنی مافیان و دابینكردنی شوێنی گونجاو بۆ نیشته‌جێبوونه‌وه‌یان. ته‌نانه‌ت وتبووی نوێژ و خواپه‌رستی هیچ عه‌ره‌بێك له‌سه‌ر ئه‌و خاكه قبووڵناكرێت، هیچ مردوویه‌كی عه‌ره‌بی ته‌عریب نابێت له‌و خاكه بنێژرێت و ده‌بێت ماف بدرێته‌وه به خاوه‌نه‌كانیان بگه‌ڕێنه‌وه سه‌ر زێدی خۆیان.\nبۆ مێژوو هه‌ردوو ئه‌م فتوایه له هه‌لومه‌رجی خۆیاندا ده‌ستكه‌وتی زۆر گه‌وره و بۆ كورد گرنگ بوون. وه تاوەکو ئێستا و نه‌وه‌كانی داهاتووی كوردیش خۆیان به قه‌رزاری ئه‌م دوو هه‌ڵوێسته‌ی شیعه‌كان ده‌زانن، به‌ڵام پرسیار ئه‌وه‌یه ئایا شیعه كاری به‌م فتوایانه كردووه؟ راسته له سه‌ده‌ی رابردوو حوكم به‌ده‌ستی سووننه‌وه بوو له عیراق و هه‌موو ئه‌و تاوانكارییانه‌ی به‌رانبه‌ر به كورد ئه‌نجام دراون ده‌سه‌ڵاتی ئه‌وكاتی عه‌ره‌بی سوننه له پشتی بڕیاره‌كانه‌وه بوون، به‌ڵام ئایا له دوای فتوای ئایه‌توڵڵا موحسین ئەلحەكیم بۆ حه‌رامكردنی رشتنی خوێنی كورد، هیچ رووداوێك هه‌یه كه بیسه‌لمێنێت شیعه‌كان پابه‌ندیی فتوای مه‌رجه‌عه‌كه‌یان بووبن؟\nبه‌درێژایی ئه‌و ساڵانه‌ی نێوانی ئه‌و دوو فتوایه تا رووخانی به‌عس، له‌ناو دامه‌زراوه‌كانی ده‌سه‌ڵات له عیراق ده‌یان و سه‌دان كاره‌كته‌ری شیعی هه‌بوون، به‌تایبه‌تی له‌ناو سوپا كه جێبه‌جێكاری راسته‌وخۆی تاوانه‌كانی وه‌ك ئه‌نفال و كۆمه‌ڵكوژییه‌كان بوون، ئایا هیچ فه‌رمانده‌ی لیوایه‌ك كه شیعه بوو، یا فه‌رمانده‌ی فه‌وج و ته‌نانه‌ت ئه‌فسه‌رێك له وێستگه‌یه‌كدا ده‌ستی له‌وه پاراستووه له‌به‌ر بوونی فتوای مه‌رجه‌عه‌كه‌یان با خوێنی كورد نه‌ڕێژین؟ ئه‌وه‌ی له راستیدا بینراوه و تۆمار كراوه بۆ مێژوو هیچ چاوپۆشییه‌ك نه‌كراوه، به‌ڵام ده‌توانرێت گریمانه‌ی ئه‌وه بكرێت ئه‌گه‌ر ئه‌و فتوایه نه‌بووایا ره‌نگه ژماره‌ی تاوانه‌كان زیاتر بوونایە.\nئه‌وه‌ی په‌یوه‌ست به فتوای دووه‌می مه‌رجه‌عی باڵای شیعه‌كانه كه بایه‌خی له فتوای یه‌كه‌م زۆرتر نه‌بێت كه‌متر نییه، به‌تایبه‌تی له‌به‌رئه‌وه‌ی ئه‌گه‌ر هه‌ر فه‌رامۆشكردنێك یا پابه‌ندنه‌بوونێك هه‌بووبێت بۆ فتواكه‌ی سه‌ید موحسین ئەلحەكیم و پاساوه‌كه‌یان ئه‌وه‌بووبێت كه ده‌سه‌ڵات له‌ده‌ستی سوننه‌دا بووه نه‌ك شیعه، فتواكه‌ی ئایه‌توڵڵا سیستانی له هه‌لومه‌رج و سه‌رده‌مێكدایه كه ده‌سه‌ڵاتی عیراق له ده‌ستی شیعه‌دایه. ئه‌و هاوڵاتییانه‌شی وه‌ك ئامرازی داگیركاریی له پرۆسه‌ی به‌عه‌ره‌بكردن به‌كاربراون به‌شی هه‌ره زۆریان عه‌ره‌بی شیعه بوون. ئایا ماڵی شیعی و ده‌سه‌ڵاتی شیعی پابه‌ندبوون به فتوای مه‌رجه‌عه‌كه‌یانه‌وه؟ ئایا ئێستاش ته‌عریب و هێنانی عه‌ره‌بی دیكه‌ی شیعی به‌رده‌وام نییه بۆ سه‌ر خاك و ماڵی كورد؟\nئه‌گه‌ر به‌راورد بكه‌ین له‌نێوان ئه‌و فتوایایه و فتواكانی دیكه‌ی سیستانی كه په‌یوه‌ندیی به به‌رژه‌وه‌ندی و ستراتیژیی شیعه‌وه هه‌یه، هه‌ست به جیاكارییه‌كی زۆر ده‌كرێت له ئاستی پابه‌ندبوونی شیعه‌كان و جێبه‌جێكردنی له‌لایه‌ن ده‌سه‌ڵاتی شیعه‌وه. ناكرێت ئه‌مه‌ش بانێك و دوو هه‌وا بێت، ئه‌وه‌ی له به‌رژه‌وه‌ندیی شیعه بێت به‌سه‌ر ماڵ و به دڵ و گیان پابه‌ندبن پێیەوە و فتوایه‌كیشی ئه‌گه‌ر خزمه‌تی راسته‌وخۆ به مه‌یل و ئامانجی شیعه‌گه‌ری نه‌كات، خۆیان له جێبه‌جێكردنی بدزنه‌وه. ئه‌مه خودی مه‌رجه‌عییه‌ت و فتواكانیشی ده‌خاته‌ژێر پرسیاره‌وه.\nده‌بێت كورد له به‌رانبه‌ر سیاسه‌تی ئێستای ته‌عریب و ته‌شه‌یوع، ده‌ستبگرێت به‌و فتوایه‌ی پێشتری سیستانییه‌وه، شیعه‌كان بخاته به‌رده‌م به‌رپرسیارێتیی پابه‌ندبوون به‌و فتوایه‌وه، یان ئه‌وه‌تا ده‌بێت بۆ هه‌موولایه‌ك روون بێته‌وه كه شتێك نییه به‌ناوی رێزگرتن و پابه‌ندبوون به فتوای سیستانییه‌وه، یاخود ناكرێت فتوایه‌كی هێنده به پیرۆز ته‌ماشا بكرێت كه پێشێلی ده‌ستوور و یاسا بكه‌ن له‌پێناو جێبه‌جێكردنی، فتوایه‌كیشی كه ته‌باو گونجاوه له‌گه‌ڵ ده‌ستوور و یاسادا، به‌ڵام ده‌سه‌ڵاتی شیعی فه‌رامۆشی بكه‌ن.\nبه تایبه‌ت كه ئێستا سه‌رله‌نوێ پرسی گۆڕینی ده‌ستوور هاتووەته ئاراوه و مه‌یلێكی روون و راشكاو هه‌یه له‌ناو ماڵی شیعی بۆ نووسینه‌وه‌ی ده‌ستوورێك كه ئه‌و مافانه‌ی بۆ كورد له ده‌ستووردا سه‌لمێندراون، لابدرێن. بۆیه وروژاندن و نوێكردنه‌وه‌ی فتوایه‌كی كۆنی سیستانی ده‌كرێت یارمه‌تیده‌ربێت له گۆڕینی سه‌رنجی به‌شێك له ناوه‌نده‌كانی شیعی له تێڕوانینیان بۆ كێشه‌كانی كورد، به‌تایبه‌تی پرسی ته‌عریب. دەکرێت به‌هۆی ئه‌وه‌ی ناوه‌نده‌كانی شیعی و ده‌سه‌ڵاتی شیعی و میدیای شیعی ئه‌و فتوایه‌یان فه‌رامۆشكردووه، به‌شێك له‌م نه‌وه نوێیه‌ی شیعه‌كان هه‌ر نه‌زانن كه فتوایه‌كی له‌و جۆره‌ش هه‌یه. بۆیه ئه‌ركی كورده ئێستا ئه‌و فتوا فه‌رامۆشكراوه زیندوو بكاته‌وه و بیكاته كه‌ره‌سته و ئامرازی ده‌ستی خۆی بۆ به‌رەنگاربوونه‌وه‌ی ته‌عریب و ئه‌و زوڵم و سته‌مه‌ی له به‌غداوه درێژه‌ی پێده‌درێت.


فه‌زڵ و گه‌وره‌یی نوێژی جه‌ماعه‌ت | ماڵپەری قورئانی پیرۆز\nپێغه‌مبه‌رى خوا صلى الله عليه وسلم فه‌رموویه‌تى :\n1 ـ [ هه‌ر مسوڵمانێك بڕوات بۆ مزگه‌وت بۆ كردنى نوێژێكى فه‌رز به جه‌ماعه‌ت ئه‌وه وه‌ك حه‌جێك وایه وهه‌ر كه‌سێك بۆ كردنى نوێژێكى سوننه‌ت هه‌نگاو بنێت ئه‌وه وه‌ك عومره‌یه‌كى سوننه‌ت وایه ] (صحيح الجامع: 6556).\n2 ـ [ هه‌ر كه‌سێك بڕوات بۆ مزگه‌وت به‌یانیان یان ئێواران ئه‌وه خواى په‌روه‌ردگار بۆ هه‌موو جارێك ڕۆیشتنى بۆ مزگه‌وت له به‌هه‌شتدا ماڵ و كۆشكێكى بۆ داده‌نێ و بۆ دروست ده‌كات ] (بخاري:662 ).\n3 ـ [ هه‌ر كه‌سێك بۆشایى نێوان خۆیى و مسوڵمانێك پڕ بكاته‌وه ( واته:پێ ى له‌گه‌ڵ پێیدا جووت بكاو بۆشایى نێوانیان پڕ بكاته‌وه ) ئه‌وه خواى گه‌وره پله‌یه‌ك به‌رزى ده‌كاته‌وه ، وه له به‌هه‌شتدا كۆشكێكى بۆ دروست ده‌كات ] (صحيح الترغيب:505).\n4 ـ [ هه‌ر كه‌سێك نوێژى به‌یانى له مزگه‌وتدا به جه‌ماعه‌ت بكات پاشان دابنیشێ زیكرى خوا بكات هه‌تا خۆر هه‌ڵدێت،پاشان دوو ڕكات نوێژ بكات ئه‌وه پاداشتى وه‌ك پاداشتى حه‌ج و عومره‌یه‌كى ته‌واو ، ته‌واو ، ته‌واوى هه‌یه ] (صحيح الترغيب: 464).\n5 ـ [ هه‌ر كه‌سێك بۆ خوا چل ڕۆژ نوێژه‌كانى به به‌رده‌وامى له مزگه‌وتدا بكات،هه‌موو ڕۆژێك بگاته ( الله أكبر ) ى یه‌كه‌م ، ئه‌وه خواى گه‌وره له دوو شت ڕزگارى ده‌كات و ده‌یپارێزێ ، یه‌كه‌م: له ئاگر ده‌یپارێزێ و به ئاگر نایسووتێنێ ،دووه‌م: له دووڕوویى ده‌یپارێزێ و به دووڕوو ناژمێردرێ ] (صحيح الجامع:6365) .\n6 ـ [ مزگه‌وت ماڵى هه‌موو له خواترس (پارێزگارێكه) وه خواى گه‌وره كه‌فیلى و زامنى ئه‌و كه‌سه‌ى كردووه كه مزگه‌وت بكات به ماڵى خۆى به‌وه‌ى كه میهره‌بانى خۆى بڕژێنێ به سه‌ریدا و به سه‌ر پردى (صراط) دا تێى په‌ڕێنێ بۆ لێخۆشبوونى خۆى ، بۆ به‌هه‌شتى پان و به‌رینى ] (صحيح الترغيب:328).\n7 ـ [ هه‌ر كه‌سێك به‌یانیان بڕوات بۆ مزگه‌وت هیچ مه‌به‌ستێكى نه‌بێت ته‌نها ئه‌وه نه‌بێت فێرى خێرێك ببێت ، یا خه‌ڵكى فێر بكات ئه‌وه پاداشتى حاجیه‌كى هه‌یه كه حه‌جێكى ته‌واوى بۆ نوسرا بێت ] ( صحيح الترغيب :82 ] .\n8 ـ [ هه‌ر كه‌سێك ده‌ستنوێژێكى ته‌واو بگرێت ، پاشان بڕوات بۆ ئه‌نجامدانى نوێژێكى فه‌رز له مزگه‌وتدا ، ئه‌وه خواى گه‌وره له گوناهه‌كانى خۆش ده‌بێت ] (صحيح الترغيب: 299).\n9 ـ [ هیچ پیاوێكى مسوڵمان نیه كه مزگه‌وت بكاته شوێنى دانیشتنى خۆى و تیایدا بمێنێته‌وه بۆ نوێژكردن و زیكرى خوا ئه‌وه بێگومان خواى گه‌وره پێى خۆشه و پێ خۆشحاڵه بۆى هه‌روه‌كو چۆن كه‌سێك له ئێوه كه‌سێكى نادیار و دوورى بێته‌وه چه‌نده ئه‌و كه‌سه دڵخۆشه،خواى په‌روه‌ردگاریش ئه‌وه‌نده پێى خۆشحاڵه ] (صحيح الترغيب: 327 ).\n10 ـ [ كاتێك پیاوێكى مسوڵمان ده‌ست نوێژ بگرێ و پاشان بێت بۆ مزگه‌وت و چاوه‌ڕوانى كاتى نوێژ بكات ، ئه‌وه دوو مه‌لائیكه‌ته‌كه‌ى لاى ڕاست و چه‌پى ، یان مه‌لائیكه‌ته‌كه‌ى لاى ڕاستى بۆ هه‌موو هه‌نگاوێك كه ده‌ینێت (10) چاكه‌ى بۆده‌نوسێت ، ئه‌و كه‌سه‌ى دانیشتووه و چاوه‌ڕوانى نوێژ ده‌كات وه‌ك كه‌سێك وایه به پێوه بێت و نوێژ بكات ، ئه‌وه له نوێژگه‌ران ده‌ژمێردرێت له‌و كاته‌وه‌ى له ماڵ ده‌رده‌چێت تاوه‌كو ده‌گه‌ڕێته‌وه] (صحيح الترغيب:297).\n11 ـ [ هه‌ركه‌سێك بڕوات بۆ مزگه‌وت بۆ ئه‌وه‌ى نوێژ به جه‌ماعه‌ت بكات ، ئـــــه‌وه به هه‌نگاوێكى تــــــــــاوانێكى لێده‌سڕێته‌وه ، وه بــــــــه هه‌نگاوێكى ترى چاكه‌یه‌كى بۆ ده‌نوسرێت ، به‌ڕۆیشتن و هاتنه‌وه‌یشه‌وه ] (صحيح الترغيب : 299).\n12 ـ [ نوێژى جه‌ماعه‌ت خێرتر و گه‌وره‌تره له نوێژى به ته‌نها به بیست و حه‌وت پله ] (مسلم:650).\n13 ـ [ هه‌ر كه‌سێك پارێزگارى له نوێژه فه‌رزه‌كان بكات و به جه‌ماعه‌ت بیان كات ئه‌وه بێگومان به خۆشى و شادى ده‌ژێت ، وه به خۆشى و شادى ده‌مرێت ، وه له تاوان و گوناه پاك ده‌بێته‌وه وه‌ك ئه‌و ڕۆژه‌ى كه له دایك بووه ] (صحيح الترغيب :194).\n13 ـ [ كه‌سێك له ئێوه به به‌رده‌وامى له ناو نوێژدایه مادام نوێژكردن له مزگه‌وتدا گلى داوه‌ته‌وه به شێوه‌یه‌ك هیچ شتێك نیه قه‌ده‌غه‌ى بكات له گه‌ڕانه‌وه‌ى بۆ ماڵ ته‌نها نوێژكردن نه‌بێت ] (صحيح الجامع:7688).\n14 ـ [ مژده بده‌ن به‌و كه‌سانه‌ى كه به تاریكى دێن بۆ مزگه‌وت ( واته : له نوێژى به‌یانى و مه‌غریب و عیشا ) كه له ڕۆژى قیامه‌تدا نوورى ته‌واویان پێده‌درێت ](صحيح الترغيب:315 ).\n15. [ حه‌وت تاقم هه‌ن له ڕۆژى قیامه‌تدا له ژێر سێبه‌رى عه‌رشى خوادان ... یه‌كێك له‌و حه‌وت تاقمه پیاوێكه دڵى به مزگه‌وته‌وه به‌ستراو بێت ] (بخاري:660 ) واته : له هه‌ر جێگایه‌ك بێت دڵى لاى نوێژه جه‌ماعه‌ته‌كه‌یه‌تى و حه‌ز ناكات له كیسى بچێت .\n16 ـ [ گه‌وره‌ترین خه‌ڵك له پاداشت و خێردا ئه‌و كه‌سانه‌یه كه له دووره‌وه دێن بۆ مزگه‌وت هه‌تا دووربن زیاتر خێر و پاداشته‌كه‌یان گه‌وره‌یه ] (صحيح الجامع: 1065).\n17ـ [ هه‌ر كه‌سێك ده‌ستنوێژ بگرێت له ماڵه‌وه ده‌ستنوێژێكى ته‌واو و درووست ، پاشان بێت بۆ مزگه‌وت ئه‌وه بێگومان میوانى خوایه و سه‌ردانى خواى كردووه وه هه‌قه ئه‌وه‌ى كه سه‌ردان ده‌كرێت ڕێز له سه‌ردانكه‌ره‌كه بگرێت ] ( صحيح الترغيب : 322 ).\n18 ـ [ بێگومان مزگه‌وته‌كان مێخیان هه‌یه ، مه‌لائیكه دانیشتوویه‌تى ، ئه‌گه‌ر ئه‌هلى مزگه‌وت دیار نه‌بن ئه‌و مه‌لائیكانه سه‌ردانیان ده‌كه‌ن و به دوایاندا ده‌گه‌ڕێن ، وه ئه‌گه‌ر نه‌خۆش بن ئه‌و مه‌لائیكانه سه‌ردانیان ده‌كه‌ن ، وه ئه‌گه‌ر ئیش و كاریان هه‌بێت ئه‌و مه‌لائیكانه یارمه‌تیان ده‌ده‌ن و ئیش و كاریان به ئیزنى خوا بۆ ئاسان ده‌كه‌ن ] (صحيح الترغيب:329).\n19. [ هه‌ر كه‌سێك نوێژى عیشا به جه‌ماعه‌ت بكات وه‌ك ئه‌وه وایه نیوه‌ى ئه‌و شه‌وه به پێوه وه‌ستا بێت و شه‌ونوێژى كردبێت ، وه هه‌ركه‌س نوێژى به‌یانیشى به جه‌ماعه‌ت كرد ئه‌وه ئه‌و شه‌وه‌ى هه‌مووى به شه‌ونوێژ بۆ ده‌ژمێردرێت ] ( مسلم : 656).\n20. [ سێ كه‌س هه‌ن له لایه‌ن خواى په‌روه‌ردگاره‌وه زه‌مانه‌تیان پێدراوه ئه‌گه‌ر بژین ئه‌وه ڕزق و ڕۆزیه‌كى جوان و به پێى پێویستیان پێ ده‌به‌خشێت ، وه ئه‌گه‌ر بیشمرن ئه‌وه خواى گه‌وره ده‌یانخاته به‌هه‌شته‌وه ... یه‌كێكیان ئه‌و پیاوه‌یه ده‌چێ بۆ مزگه‌وت بۆ كردنى نوێژى جه‌ماعه‌ت ئه‌وه زامن كراوه له لایه‌ن خواى گه‌وره‌وه هه‌تا ئه‌گه‌ر له‌و ڕێگاى مزگه‌وته‌دا بمرێت ده‌یخاته به‌هه‌شته‌وه ، یان به سه‌لامه‌تى ده‌یگه‌ڕێنێته‌وه به‌و هه‌موو پاداشت و غه‌نیمه‌ته‌وه كه ده‌ستى ده‌كه‌وێت ] ( صحيح أبي داود : 2494 ).\n21. [ ئه‌گه‌ر نوێژى كرد به به‌رده‌وامى مه‌لائیكه دوعاى بۆ ده‌كه‌ن و ده‌ڵێن : خوایه دروود و سه‌لامى خۆت بڕێژه به سه‌ریدا ، خوایه ڕه‌حمى لێ بكه، خوایه لێى خۆشبه ، خوایه ته‌وبه‌ى لێ وه‌رگره ، به‌و مه‌رجه‌ى ئازارى كه‌س نه‌دات و بێ ده‌ستنوێژ نه‌بێت له جێگاى نوێژه‌كه‌یدا ] ( بخاری : 647 ) .\nـــــــ ئه‌م فه‌رموودانه‌ى له‌م نوسراوه‌دا باسمان كردووه له كتێبى [ فه‌زڵ و گه‌وره‌یى نوێژى جه‌ماعه‌ت ــــــ مامۆستا عبید محمد أمین ] وه‌رگیراوه ، بۆیه بۆده‌ستكه‌وتنى زانیارى زیاتر ده‌رباره‌ى نوێژى جه‌ماعه‌ت بگه‌ڕێره‌وه بۆ ئه‌و كتێبه به سووده.


دەستپێشخەرییەك بۆ هەڵبژاردنی رۆژی نیشتمانیی كوردستان\nووڵاتان وگەلانی جیهان لە ساڵێكدا بەرۆژێكی تایبەتمەندەوە ئاهەنگ سازدەكەن و بە رۆژی نیشتمانیی ناوزەندی دەكەن. سەبارەت بە كورد بەهۆی زۆر هۆكارەوە نەیانتوانیوە رۆژێك هەڵبژێرن و بە رۆژی نیشتمانیی كوردستان ناوزەندی بكەن لەوانە؛ نەبوونی دەوڵەتێكی سەربەخۆ، رێكنەكەوتنی سەركردە سیاسییەكان لە هەڵبژاردنی رۆژێكدا، یان دركنەكردنیان بە گرنگێتییەكەی؛ بۆیە لەسەر بنەمای نیشتمانێتی پێشنیاری هەڵبژاردنی رۆژێك دەكەم بۆ ئەوەی ببێتە رۆژێكی نیشتمانیی كە خۆمان و نەوەكانی داهاتووی پاش خۆمان بێ گۆڕانكاری ئاهەنگی تێدا بگێڕین.\nبەگشتی رۆژی نیشتمانیی بەوە پێناسە دەكرێت؛ كە رۆژێكە ووڵاتان، سەربەخۆ یان ئازاد دەبن یاخود ئەو كاتەی گەلێك بە بۆنەیەكی تایبەتەوە ئاهەنگ دەگێڕێت و هەستی شانازبوونی پێ دەبەخشێت. بۆ نموونە لە ووڵاتە یەكگرتووەكانی ئەمریكا ٤ ی تموز رۆژی نیشتمانییە\n، لەبەر ئەوەی رۆژی رزگاربونێتی؛ لە فەرەنسا ١٤ تموزە، كە رۆژی هێرشكردنێتی بەسەر بەندیخانەی باستیل؛ لە ئیسپانیا ١٢ی ئۆكتۆبەرە، رۆژی گەیشتنی كریستوفر كولومبس بۆ ئەمریكا. هەروەها لە رۆژهەڵاتی ناوەڕاستدا بەهەمان شێوەیە بەشێوەیەك؛ ووڵاتان بە راگەیاندنی رۆژی نیشتمانییان ئاهەنگ دەگێڕن: بۆ نموونە لە توركیا ٢٩ ی ئۆكتۆبەر بە رۆژی نیشتمانیی راگەیەندرا و ئەوەش پاش راگەیاندنی سستمی كۆماری تیایدا. بەڵام لە عێراقدا رۆژی نیشتمانیی، رۆژی راگەیاندنی عێراق بوو وەك دەوڵەتێكی سەربەخۆ لە ٣ ی ئۆكتۆبەری ١٩٣٢؛ لە كاتێكدا ئەوە گۆڕا بە ١٤ی تموز پاش راگەیاندنی كۆماری لە ١٩٥٨دا ، و دواتر بۆ ١٧ ی تموز پاش زاڵبوونی حزبی بەعس بەسەر دەسەڵاتدا لە ١٩٦٨. لە ساڵی ٢٠٢٠ حكومەتی عێراقی پێشنیارێكی بۆ پەرلەمان پێشكەش كرد بەوەی بەشێوەیەكی فەرمیی رۆژی ٣ ی ئۆكتۆبەر بكرێت بە رۆژێكی نیشتمانیی بۆ عێراق ، و ئەوەش لە مانگی ئابی هەمان ساڵدا راگەیەنرا.\nلە ووتاری پێشوومدا كە لە پەیجی خۆمدا بڵاومكردەوە لە رۆژی ٢٢ی مارس بە ناوی (رمزیە الاحتفال بنوروز) باسم لەوە كرد كە نەورۆز جەژنێكی كوردیی نەتەوەیی نییە بەهۆی ئاهەنگگێڕانی زۆرێك لە نەتەوەكانی دیكەی ئاسیا. ئەوەش ئەوە ناگەیەنێت كە ئاهەنگی پێوە نەگێڕین، چونكە تا ئێستا بە یەكەم رۆژی بەهارو یەكەم رۆژی ساڵنامەی هەتاویی دادەنرێت و بۆتە كەلتورێكی جیهانی . بەڵام دەبێت جیاكەرەوە بكرێت لە نێوان ئەوەو ورۆژێكی نیشتمانیی بۆ كوردستان. وە لە رووی سیاسییەوە كوردستان خاوەن هەرێمێكی ڤیدڕاڵییە لە عێراق و هیچ هۆكارێكی یاسایی بەدیناكرێت بۆ بەرگرتن لە هەڵبژاردنی رۆژێكی نیشتمانیی بۆی. بەڵام دەبێت چ رۆژێكی بۆ هەڵبژێردرێت؟ چەندین پێوەر هەن بۆ هەڵبژاردنی ئەو رۆژە، لەوانە:\n- روداوێكی گشتی بێت كە هەموو خەڵكی كوردستان لە زاخۆوە تا خانەقین تیایدا بەشداربووبێت،\n- روداوێكی مێژوویی بێت كە بەدرێژایی زەمەن كوڕان و كچانی كوردستان هەست بە شانازی بكەن،\n- الهامبەخش بێت بە سەقامگیری ناوخۆیی و ئاشتی دەرەكیی.\nلە ئازاری ١٩٩١ راپەڕینی گەلی كوردستان لە گشت شارەكانی كوردستان- عێراق رویداو بەهۆیەوە لە دەسەڵاتی سەدام حسێن رزگاری بوو. و بەروبوومەكەیشی هەڵبژاردنەكانی رۆژی ٢٢ ی مایس و پێكهێنانی پەرلەمان و حكومەت بوو لە ٤ ی حوزیرانی ١٩٩٢ دا. لەو دوو بەروارەدا هەرسێ پێوەرە ناوبراوەكە لەپێشتردا باسی لێوە كراوە. بۆیە پێشنیار دەكەم كە گەلی كوردستان لە راپرسییەكی گشتیدا یەكێك لەو دوو رۆژە هەڵبژێرێت بۆ ئەوەی ببێتە رۆژی نیشتمانیی كوردستان.\nنووسینی.. د. سەڵاح عزیز\nوەرگێڕانی لە عەرەبییەوە.. كنێر عەبدوڵڵا


چەکدارانی سەر بە حکومەتی سوریا لە نزیک قامیشلوو ڕێگری دەکەن لە هێزێکی ئەمەریکا\nی مانگی دوو ١٢, ٢٠٢٠\nهێزێکی ئەمەریکا کە پـێکهاتبوو لە ژمارەیەک ئۆتۆمبیلی زرێپـۆش هەوڵیان دابوو بە نێو گوندێکی عەرەب نشین لە باشوری ڕۆژهەڵاتی شاری قامیشلو تێپەڕببن، بەڵام لەلایەن چەکدارانی سەر بە حکومەتی سوریاوە ڕێگریان لێکراوە و لە ئەنجامدا پـێکدادان ڕوویداوە و کەسێک کوژراوە.\nبەیانی ئەمڕۆ چوارشەممە لە دەروازەی گوندی خەربەت عەمۆ کە نزیکەی 3 کیلۆمەتر لە قامیشلووەوە دورە، ڕێگری لەو هێزەی ئەمەریکا کرا و دەمەقاڵی لە نێوان هێزەکە و چەکدارەکانی حکومەت دەستیپـێکرد و هاوکات ژمارەیەک لە دانیشتوانی گوندەکە لە دەوری هێزەکەی ئەمەریکا گردبوونەوە و کەوتنە بەردبارانکردنی هێزەکە.\nپاشان چەکدارەکانی حکومەت ڕاستەوخۆ تەقەیان لە ئۆتۆمبیلەکان کرد و سەربازە ئەمەریکایـیەکانیش وەڵامیان دایەوە و چەکدارێکی سەر بە حکومەت کوژرا. 5 ئۆتۆمبیلی هێزەکەی ئەمەریکا توانیبوویان بە گوندەکەدا تێپەڕببن، بەڵام 3 ئۆتۆمبیلی دیکەیان مایەوە.\nفڕۆکە جەنگیـیەکانی ئەمەریکا دەستبەجێ گەیشتنە ئاسمانی ناوچەکە و دیواری دەنگیان بەزاند بە ئامانجی دروخستنەوەی چەکدارەکان و خەڵکەکە لە هێزەکە.\nدواتر هێزێکی ڕووسیا گەیشتە شوێنەکە و هێزەکەی ئەمەریکا توانی ناوچەکە جێبهێڵێت. بەپـێی زانیاریـیەکانی دەنگی ئەمەریکا هیچ سەربازێکی ئەمەریکایی زیانی پـێنەگەیشتووە.\nجێی ئاماژەیە دانیشتوانی گوندی خەربەت عەمۆ عەربن لە خێڵی تەی (طيء) .


سەردانی کۆمیتەی ح د ک لە نوێنەرایەتیی حکوومەتی هەرێمی کوردستان لە ف\nدوانیوەڕۆی رۆژی سێ شەممە ٢٩/٧/٢٠١٥ (٧/٥/١٣٩٤) هەیئەتێک لە کۆمیتەی فەرانسەی حیزبی دێموکراتی کوردستان، پێکهاتوو لە ئارەش زەمانی بەرپرسی کۆمیتە و مەسعوود رەواندوست ئەندامی رێبەریی حیزب، بە سەرپەرستی بەڕێز جەلیل گادانی تێکۆشەری دێرین و راوێژکاری دەفتەری سیاسیی حیزب، سەردانی دەفتەری نوێنەرایەتیی حکوومەتی هەرێمی کوردستان لە وڵاتی فەرانسەیان کرد و لە لایەن بەڕێز دارا بەکر ساڵح، نوێنەری حکوومەتی هەرێم لە فەرانسەوە پێشوازییان لێ‌کرا.\nلەم دیدارەدا کە زیاتر لە یەک کاتژمێری خایاند، هەیئەتی کۆمیتەی حیزب لە فەرانسە وێڕای پیرۆزبایی دەستبەکاربوونی نوێنەری تازەی حکوومەتی هەرێم، هیوای سەرکەوتن و بەرەپێشچوونی زیاتریان بۆ نوێنەرایەتییەکە و هەروەها بۆ حکوومەتی هەرێمی کوردستان بە ئاوات خواست.\nلە درێژەی دیدارەکەدا دوو لایەن باسیان لە دوایین رووداو و پێشهاتەکانی کوردستان و ناوچەکە کرد و روانگە و بۆچوونی خۆیان لەمبارەوە خستەڕوو و تەئکیدیان لەسەر پێویستیی یەکڕیزی و یەکگرتوویی کورد لە هەموو بوارەکاندا و بە تایبەت لە هەلومەرجی هەستیاری ئێستای ناوچەکەدا کردوە.\nلە کۆتایی‌دا نوێنەری حکوومەتی هەرێمی کوردستان لە فەرانسە وێڕای دەربڕینی خۆشحاڵیی خۆی لەم دیدارە، سپاسی هەیئەتی حیزبی دێموکراتی کوردستانی کرد و ئامادەیی خۆیانی بۆ هاوکاریی هەموو هێز و لایەنە کوردستانییەکان دەربڕی.\nکومیتەی حیزبی دیموکراتی کوردستان- فەڕانسە\nبگه‌رێوه|ئەم بابەتە 665 جار بینراوە| بینێره| چاپ


دانانی پێوەری زیره‌كی كاره‌بای ماڵان بێ بەرامبەر دەبێت نرخی كاره‌باش زیاد ناكرێت\n2019-10-15 [06:47 AM]\nوەزارەتی كارەبا ئاشكرای دەكات ئەو پێوەره زیرەكەی بۆ ماڵان و شوێنە بازرگانی و پیشەسازیەكان دەبەسترێت بێ بەرامبەر دەبێت، وەزیری كارەباش دووپاتی دەكاتەوە نرخی كارەبای ماڵان زیاد ناكەن.\nکەمال محەمەد ساڵح، وەزیری کارەبای حکوومەتی هەرێمی کوردستان به باسی راگه‌یاند: بەهۆی دانانی پێوەری زیرەك لەم قۆناغەشدا بەهیچ شێوەیەک نرخی کارەبا لەسەر ماڵان زیاد ناکەین، تەنانەت بەستن و دانانی پێوەرەکان بۆ هەموو هاوبەشانی کارەبا بێ بەرامبەرە و هیچ تێچوونێکی لەسەر هاوڵاتیان نییە".\nكرێی كارەبای هاوبەشی ماڵان بە جۆرێكە ئەگەر هاوڵاتیەك لە مانگێكدا450 یەكەی كارەبا خەرج بكات هەریەكەیەك لەسەرووی 15 دینار ئەژمار دەكرێت، بەڵام ئەگەر لە 450 تێپەری كرد بۆ 950 یەكە ئەوە 450ی دووەم دەبێتە 20 دینار چەند زیاتر بێت پارەكەی زیاتر دەبێت.\nكەمال محەمەد گوتیشی: لەم کابینەیەدا کارەکانی پێوەری زیرەكیان لەوەزارەت رادەستی تیمێکی شارەزاو پسپۆر کردووە و راستەوخۆ لەگەڵ کۆمپانیا ناوخۆیی و بیانیەکاندا سەرپەرشتی پرۆژەکە دەکات" لەرووی پراکتیکییەوە لەچەندین گەڕەک و ناوچەی پیشەسازی لە هەولێر و دهۆک و سلێمانی دەست بەدانانی پێوەرەکانی زیرەک کراو بەمنزیکانە لەو گەڕەک و شوێنانە دەخرێنە قۆناغی تێست، پرۆژەی تۆڕی زیرەک دادپەروەرانەترو زیاتر کارەبا بەهاوڵاتیان دەدات چونکە سەرپێچیەکانی سەر تۆڕی کارەبا و دزینی کارەبا ناهێڵێت و ئاشکرای دەکات\nماوەی جێبەجێکردنی پڕۆژەکە و دانانی پێوەرەکان ساڵێک و 6 مانگە و لە ساڵی داهاتوو تەواو دەکرێت، پڕۆژەکە بۆ هەموو هاوبەشانی تۆڕی کارەبای هەرێمی کوردستانە لە ماڵان و شوێنە بازرگانی و پیشەسازی و کشتوکاڵیەکان، ئەو پڕۆژەیەش بۆ کەمکردنەوەی زێدەڕییەکان و بەفیڕۆدانی کارەبایە.


ڕێبەری مەزنی شۆڕشی ئیسلامی ستایشی هەوڵی پزیشکان و پەرستیاران بۆ بەرەنگاربوونەوەی کرۆنا دەکەن - جام کوردی\nڕێبەری مەزنی شۆڕشی ئیسلامی ستایشی هەوڵی پزیشکان و پەرستیاران بۆ بەرەنگاربوونەوەی کرۆنا دەکەن\nڕێبەری مەزنی شۆڕشی ئیسلامی ئێران دەستخۆشییان لە وەزیری تەندرووستی و هاوکارەکانیان، پزیشکان، پەرستیاران و فەرمانبەرانی کەرتی تەندرووستی کرد لە بەرەنگاربوونەوەی ڤایرۆسی کرۆنا.\nبە پێی ڕاپۆرتی جام کوردی، حەزرەتی ئایەتووڵا خامنەیی وێڕای دەستخۆشی لە وەزیری تەندرووستی و هاوکارەکانیان، پزیشکان و پەرستیاران و فەرمانبەرانی کەرتی تەندرووستی لە بەرەنگاربوونەوەی ڤایرۆسی کرۆنا وتیان: ئەم ئەرکە پڕبایەخە، پێگەی کۆمەڵەی پزیشکی و پەرستیاری بەرز دەکاتەوە و پاداشتی ئیلاهیشی بە دواوە دەبێت.\nدەقی وتەکانی ڕێبەری مەزنی شۆڕشی ئیسلامی ئێران بەم شێوازەیە:\nدەستخۆشی خۆم لە پزیشکان و پەرستیاران و فەرمانبەرانی کەرتی تەندرووستی لە بەرەنگاربوونەوەی ڤایرۆسی کرۆنا ڕادەگەێنم، بە تایبەت لە وەزیری تەندرووستی و هاوکارەکانیان بۆ ئەو ئەرکەی کە لە ئەستۆیان گرتووە و جێبەجێی دەکەن.\nئەرکەکەتان پڕبایەخە، پێگەی کۆمەڵەی پزیشکی و بەرستیاری بەرز دەکاتەوە و گرنگتر لەمەش پاداشتی ئیلاهییە کە بە دڵنیاییەوە خودای گەورە بە ئێوەی دەدات. هیوادارین کە ئەم پرۆسەیە درێژخایەن نەبێت و کۆتایی بەم نەخۆشییە بهێندرێت. پشت بە خودای گەورە هەمووتان سەرکەوتوو دەبن.


📅 09-11-2018 Tarih ve olay\nباکووری کوردستان - پارێزگاری جۆلەمێرگ ئێوارەی ئەم [ Daha... 👁] ✖ ✖ 20 9 ✔ 99% ✍ H.B. 1-10-2018 21:09:58\n👁 Bu başlık 17,135 defa görüntülendi\n📝 لە ئاگری و جۆلەمێرگ 19 سەربازی تورکیا کوژران 09-11-2018 Belgeler\n📅 Da eklendi Nov 9 2018 4:31PM\nناوەندی ڕاگەیاندنی هێزەکانی پاراستنی گەل (هەپەگە) [ Daha... 👁] ✖ ✖ ✖ 0 2 ✔ 97% ✍ H.B. 9-11-2018 16:31:59


دایە گوڵێ باس لە بۆردومان و دەستدرێژییەکانی داگیرکەران دەکات – کوردی – RojNews.News\nدایە گوڵێ باس لە بۆردومان و دەستدرێژییەکانی داگیرکەران دەکات\n22/06/2020 - 10:41:37 am\nسێشەممە, 28 أبر 2020 – 11:43 ڕۆژنیوز – سەرکەپکان\nدایە گوڵێ، ژنێکی بەتەمەنی خەڵکی گوندی بامولەکان-ە، کە دەکەوێتە ناوچەی دۆڵەڕەقەی سەربە شارەدێی سەرکەپکان لە سنوری (زینی وەرتێ – زینی ئەستێرۆکان)ە، گوندەکە هەڵکەوتووە لەناو دۆڵێک پڕ لە ڕووبار و کانیاو، لەم وەرزەشدا کەشوهەواکەی ساردە، لە زۆر شوێنی گوندەکە تاڤگە لە شاخی بێمرکێ دێتە خوارەوە، گوندەکانی دۆڵەڕەقە نزیکن لەیەک و شاخی بەرزی بێمرکێ دەکەوێتە سەرووی ئەو گوندانەوە کە تا ئێستاش بەفری بە سەرەوەیە و دیمەنێکی جوانی بە ناوچەکە بەخشیوە، داری بەڕوو و مازوو ڕەنگی سەوزیان بە ناوچەکە داوە.\nلە کەشوهەوایەکی باراناویدا چووینە گوندەکەی دایە گوڵێ، کاتێک گەیشتینە گوندەکە، تەمومژ شاخەکانی داپووشیبوو و ساتێک باران دەباری و ساتێکیش هەتاو دەردەکەوت، ناوچەکە وەک سەیرانگایەکی سروشتی و ئارام وایە، بۆیە دایە گوڵێ زۆر حەزی لە گوندەکەیانە و گوندەکەش بە ‘دایە گوڵێ’وە جوانتر دەبێت، بەڵام داگیرکەر هەرگیز ئارامیی بەو ناوچە بەهەشتییە و خاوەن مرۆڤە بەڕێزەکان، ڕەوا نەبینیوە، دوێنێ سەددام و ئەمڕۆ ئەردۆغان، ئارامیی گوندنیشینانیان تێکداوە ترسیان خستووەتە دڵی خەڵکی ناوچەکەوە، لە گوندی بامولەکانو دەوروبەری ژمارەیەک لە هاوڵاتیان لە هێرشەکانی دەوڵەتی داگیرکەری تورک شەهیدبوون، دایە گوڵی باش ڕێکەوتەکانی لەبیر نەماوە، ئەوەندەی خەڵکی گوندەکە دەڵێن، ساڵی ١٩٩٥ گوندەکانی دۆڵەڕەقە، لەلایەن فڕۆکە جەنگییەکانی سوپای داگیرکەری تورکەوە بۆردوومانکراون، لەوکاتەدا سێ کەس لە ماڵی مامی دایە گوڵی دەبنە قوربانی.\nدایە گوڵێ، بەمجۆرە بۆ ڕۆژنیوز دووا: ناوم گوڵێیە و خەڵکی بامولەکانم و هەر لەوێش دەژیم، لە کاتی بۆردۆمانکردنی فڕۆکەدا سێ ئامۆزام بەرکەوتن بەیەکەوە هەرسێکیان کرانە یەک گۆڕەوە چونکە لەبەر بۆردومانی فڕۆکە نەدەتوانرا سێ گۆڕیان بۆ هەڵبکەندرێت، ماڵی من و کوڕەکەم لە بۆردومانەکەدا هیچ شتێکمان بۆ دەرنەچوو چەندین کەسمان لێ شەهیدبوو، مەڕو ماڵاتی خەڵکی گوندەکە لە ناوچەی دۆڵی ڕەقە خانووی تێدانەما هەمووی بە تۆپباران لە ناوچوو، هەتاکو ئێستاش جێگای بۆردومانەکان ماوەتەوە و من لە دوای بۆردومانەکان خانووم دروستکردەوە، ژیانمان نەمابوو لەبەر بۆردومانی فڕۆکە، خوا تاوانباران لەناوببات.\nدایە گوڵێ، درێژەی بە قسەکانیدا و وتی شەهیدانی دۆڵی ڕەقە زۆرن و هەتاکو ئێستا نەم بیستوە لە هیچ کوێیەک بڵێن لە دۆڵی ڕەقە شەهید هەبوون، لە کاتێکدا ئەوەندەی دۆڵی ڕەقە ماڵوێرانبوون هیچ شوێنێک ئەوەندە ماڵی لێ خراپ نەبووە و هەتاکو ئێستا موچەیەکیشیان بۆ نەبڕدراوەتەوە، هەموو ئەوانەش بە فڕۆکەی تورکیا لە ناوچوون و شەهیدبوون.\nئەو لە بارەی گەنجی خۆشیەوە وتی: پێشتر ئەم شاخ و دەشتاییە هەمووی گەڕاوم لوشکە، ڕێواز، کنگرم دەهێنایەوە، بەڵام ئێستا پیربوم و ناتوانم.\nتۆمەتباری سەرەکیی کۆمەڵکوژییەکانی ڕواندا دەستگیرکرا


ململانێی ئامۆزاکان،ھەرێم بەرەو کوێ دەبات؟\n7/24/2019 3:31:07 PM\n6613 جار خوێندراوەتەوە\nلەسەرو بەندی پێکھێنانی کابینەی نوێی حکومەت ململانێکانی نێوان مەسرور بارزانی و نێچیرڤان بارزانی زیاتر قوڵبونەتەوە، ئەگەر چی لەئێستادا وادەبینرێت لەسەر وەرگرتنی پۆستی زیاترە بۆ کەسە نزیکەکانی خۆیان،بەڵام لەبنەڕەتدا ئەم ململانێیانە مێژوویەکی دێرینیان ھەیەو دەگەڕێنەوە بۆ حەفتاکانی سەدەی رابردوو،کە ئەوکات لەنێوان ئیدریس بارزانی و مسعود بارزانی دا بۆ شوێنگرتنەوەی مەلا مستەفای باوکیان ھەبوون،دواترو دوای مردنی ئیدریس و بەڕێوەبردنی بنەماڵەو حزب لەلایەن مسعود بارزانی برایەوە ئیتر ئامۆزاکان وردە وردە گەورەبوون و فامیان کردەوە،بەجۆرێک چاو لە وەرگرتنی پۆست و بەڕێوەبردنی بنەماڵەو حزب بکەنەوە،ھەربۆیە لەمێژە ئەم ململانێیانە ھەبوون و دوای لاوازبوونی مسعود بارزانی ململانێکان قوڵتر بونەتەوە و گەشتونەتە بنبەست.\nلە ساڵانی رابردوودا چەندجارێک ململانێی ئامۆزاکان لەسەر گرێبەستی نەوتی و داگیرکردنی ھەزاران دۆنم زەوی لەھەولێرو بادینان لەلایەن نێچیرڤانەوەو دەستوەردان لەکاروباری حکومی لەلایەن مەسرور بارزانیەوە کە کاتێک نێچیرڤان سەرۆکی حکومەت بوو،ھەروەھا دەستگرتن بەسەر نوسینگەو دورخستنەوەو بێدەنگکردنی ڕاوێژکارەکانی نێچیرڤان لەلایەن مەسرورەوەو دەرکردنی کارەکتەرە نزیکەکانی نێچیرڤان لەمەکتەبی ھەڵبژاردنی پارتی ململانێکان تەشەنەیان سەند،بەڵام ئەوکات مسعود بارزانی دەستێوەردانی کردو بەھۆی پێگە سیاسیەکەیەوە کە ھەیبوو چەندجارێک ھێوری دەکردنەوە،وەلێ لەئێستادا مسعود بارزانی کەتەنھا بەشێوەیەکی شکڵی سەرۆکی پارتیەو کە خاوەنی دەسەڵاتێکی ئەوتۆ نەماوە نەک ھەرناتوانێ دەستوەردان بکات بەڵکو خودی خۆی تەرەفگیری مەسروری کوڕی دەکات و لەکابینەی نوێشدا پشکەکانی پارتی لەنێوان کوڕو باوک دا دابەشکراون ،ھەروەھا نێچیرڤان بارزانی بەپێدانی پۆستێکی بێ دەسەڵات خراوەتە دەرەوەی گەمەکەوەو ھەوڵدەدرێت بەتەواوەتی داببڕێندرێت لەحزب و حکومەت،ھەرچەندە ھێشتا نێچیرڤان خاوەنی میدیای زەبەلاح وھێزی ئەمنیە کە لەلایەن رەوان بارزانی برایەوە سەرپەرشتی دەکرێن،ئەمە جگە لەوەی خاوەنی ملیاران دۆلارو پەیوەندیەکی بەرفراوانە لەگەڵ وڵاتانی دەرەوەدا،بەتایبەت رەجەب تەیب ئەردۆگانی سەرۆکی تورکیا کە پێشتر نێچیرڤان بارزانی ۵٪ی پشکی نەوتی ھەرێمی بەناوەوە کردبوو لەئێستاداشدا رۆڵی برا گەورەی بۆ دەبینێت.\nلەئێستادا ململانێکان سنوری بنەماڵەو حزبی تێپەڕاندوەو بەئاشکرا نێچیرڤان لە ڕێگەی بەکارھێنانی دەوروبەرو میدیاکەیەوە گومان لەھێزو توانای مەسرور دەکات لەوەرگرتنی پۆستی سەرۆکی حکومەت و بەکەسێکی ھێندە لاواز وێنای دەکات کە نەیتوانیوە راستی رووداوی ھێرشەکەی سەر ریستۆرانتی ھوقابازی ھەولێر بۆ خەڵک رونبکاتەوە، لەبەرامبەریشدا مسرور بارزانی لەڕێگەی بەکارھێنانی پەڕەیەکی فەیسبوکی دەزگای دژەتیرۆرەوە تەنھا بەناوی ئەفسەرێکەوە ھێرشی چڕ دەکاتە سەر نوسەرەکەی نێچیرڤان بارزانی و بەدەر لەوەی کە بەئاماژەکردن بۆ ھەڵدانەوەی مەلەفی ئەخلاقی نوسەر، ھاوکات بە بەکارھێنانی ناوی "ئاغا"کە وەک ئیھانەکردنێک ئاماژەیە بۆناوی نێچیر و تۆمەتباری دەکات بەوەی کاتێک ئەو سەرۆکی حکومەت بووە خزمەتگوزاری نەبوە و گەندەڵی تەشەنەی کردوە،ھەربۆیە ئێستا لە حکومەتێکی بەھێز دەترسێت !\nتەخوین کردنی ئامۆزاکان بەم شێوەیەی ئێستا گەرچی بۆ خەڵکێکی ئاسایی شتێکی تازەیە،بەڵام بۆ کەسانێک کە پێشتر خوێندنەوەیان بۆ دۆخی پارتی کردبێت شتێکی نوێ نیەو پێشتریش باس کراوە،چونکە ململانێی ئامۆزاکان لە باوانەوە بۆیان ماوەتەوەو ئەگەر بەریان پێنەگیرێت دورنیە لەئایندەیەکی نزیک دا ھەرێمی کوردستان بەدۆخێکی ناھەموارو دژواردا نەبەن،چونکە ھەریەک لەوان بەھاوکاری وڵاتێکی ئیقلیمی ململانێ لەگەڵ ئەوی دیکەیان دەکات و سەرۆکایەتی حکومەت و سەرۆکایەتی ھەرێم و پارەی زەوەندو چەک و جبەخانەی عەنتیکەیان لەبەردەست دایە،لەوەش خراپتر ئەوەیە کە ئەزموونی ئێمە لەگەڵ ئەم بنەماڵەیەدا راستیەکی تاڵ ھەڵدەگرێت ئەویش ئەوەیە کە بنەماڵەی بارزانی و نەوەکانیان لەھەموو کاتێک دا و بۆ یەکلایکردنەوەی ململانێکان پەنا بۆ ھێز دەبەن و لەپێناو مانەوەیان دا ئامادەن ھێزی بێگانە بھێننە ناو خاکی ھەرێمەوە،وەک ھێنانی ھێزی چریکەکان ساڵی ۱۹٦۸ و ھێنانی سوپای بەعس لەساڵی ۱۹۹٦و جێگیرکردنی سوپای تورکیا لەناو خاکی ھەرێم دا لەسەروبەندی شەڕی ناوخۆوە تا ھەنوکە.


Shvan Goran: منداڵێكی 2 ساڵه ئاستی زیره‌كییه‌كه‌ى له‌هی ئه‌نیشتاین نزیك ده‌بێته‌وه\nمنداڵێكی 2 ساڵه ئاستی زیره‌كییه‌كه‌ى له‌هی ئه‌نیشتاین نزیك ده‌بێته‌وه\nشڤان گۆران ،، رێكخراوى " مێنسا " بۆ خاوه‌ن زیره‌كییه ئاست به‌رزه‌كان ، پێشوازى له منداڵێكى ته‌مه‌ن 2 ساڵ و 5 مانگ كرد به‌ناوى ئۆسكار ویرگلی كه ئاستێكی زۆر به‌رزى بلیمه‌تى و زیره‌كی هه‌یه له‌چاو ئه‌و ته‌مه‌نه بچووكه‌ی ، به‌پێی زانیاری ئه‌م رێكخراوه ئاستى زیره‌كی منداڵه‌كه ده‌گاته 160 پله به‌مه‌ش له پله‌ى زیره‌كی و بلیمه‌تی زاناى به‌ناوبانگ " ئه‌لبێرت ئه‌نیشتاین " نزیك ده‌بێته‌وه .\nدایك و باوكی ئۆسكار رایانگه‌یاند كه ئه‌و حه‌زى له خوێندنه له‌باره‌ى ژیانی سروشتی ، و مێژوو و جوگرافیای رۆمای كۆن و حه‌زی له یاریكردن نییه ، و ئه‌م منداڵه‌ش له مانگی نۆیه‌مه‌وه ده‌ستی به قسه‌كردن كردووه و له‌كاتى گه‌یشتنی به مانگی 18 فێری پیته‌كان بووه ، وه خۆشحاڵی خۆیان ده‌ربڕی به‌وه‌ى منداڵه‌كه‌یان ئه‌م به‌هره نایابانه‌ى هه‌یه .\nهه‌روه‌ها ئاماژه‌یان به‌وه‌كرد كه كاتێك ئۆسكار ساڵی دووه‌می ته‌مه‌نی ته‌واو كرد هه‌زاران وشه فێرببو، له‌كاتێكدا هاوته‌مه‌نه‌كانى نه‌یانده‌توانی زیاتر له 50 ووشه به‌كاربێنن ، بۆیه به‌ڕای ئه‌وان به‌رپرسیارییه‌تێكی گه‌وره كه‌وتۆته ئه‌ستۆیان بۆ دابینكردنی لایه‌نی فێركردنی گونجاو بۆی .\nدایك و باوكی ئۆسكار هه‌ردووكیان ئاستێكی ئاساییان له زیره‌كیدا هه‌یه ، به‌ڵام خاڵێكی ئۆسكار ئاستێكی نایابی هه‌یه و له ساڵی 1995 له ته‌مه‌نی 13 سالیدا ده‌ستى به خوێندن كردووه بۆ وه‌رگرتنی بڕوانامه‌ی زانكۆیی له بوارى كۆمپیوته‌ر.\nPosted by Shvan Rasool at 6:14 PM


کەنەکە لێکۆڵینەوە لە تەقینەوەکەی کامپی پەنابەرانی مەخمور دەکات - RojNews\nکەنەکە لێکۆڵینەوە لە تەقینەوەکەی کامپی پەنابەرانی مەخمور دەکات\nڕۆژنیوز – مەخمور\nئەو شاندەی کەنەکە کە سەردانی کامپی پەنابەرانی شەهید ڕۆستەم جودی کرد، لێکۆڵینەوەی لە شوێنی تەقینەوەکەی کامپەکە کرد، هاوکات ئەو هێرشەیان شەرمەزارکرد و پشتگیرییان بۆ دانیشتووانی کامپەکە دووپات کردەوە.\nئەمڕۆ، شاندێکی کۆنگرەی نەتەوەیی کوردستان-کەنەکە، بە سەرۆکایەتی ڕێبوار ڕەشید، هاوسەرۆکی کۆنگرەی نەتەوەیی کوردستان، سەردانی کامپی پەنابەرانی شەهید ڕۆستەم جودی-یان کرد، لە شارۆچکەی مەخمور-ی سەر بە پارێزگای موسڵ.\nشاندەکەی کەنەکە بەگەرمی لەلایەن بەڕێوەبەری ئەنجومەنی گەل-ی مەخمور و دەزگای کاری دەرەوە و شارەوانی کامپی شەهید ڕۆستەم جودی-یەوە پێشوازییان لێکرا، دواتر کۆبوونەوەیەکیان ئەنجامدا.\nدوای کۆبوونەوەکە، شاندەکەی کەنەکە سەردانی دەزگای بنەماڵەی شەهیدان و شوێنی تەقینەوەکەی شەوی ٦ ی ئەم مانگەیان کرد لە کامپەکە.\nلە کۆنگرەیەکی ڕۆژنامەنووسیدا لەشوێنی تەقینەوەکە، ڕێبوار ڕەشید، هاوسەرۆکی کۆنگرەی نەتەوەی کوردستان قسەیکرد و ڕایگەیاند، کە بۆ لێکۆڵینەوە لە هێرشەکەی سەر هێزەکانی پاراستنی جەوهەری کامپی پەنابەرانی مەخمور هاتوون، وتیشی:"ئێمە ئەم هێرشە نامرۆڤانەیە لەدژی دانیشتووانی کامپی مەخمور شەرمەزار دەکەین".\nهاوسەرۆکی کەنەکە، وتیشی:"ئەوانەی لێرەن چەکدارنین، لەدژی دەوڵەتی تورک بە چەک شەڕ ناکەن، بۆئەوەی خۆیان لە هێرشی چەتەکانی داعش و چەکدارانی تر بپارێزێن، هێزێکی خۆپاراستنی جەوهەرییان دروستکردووە، دەبێت یەکگرتوویی و یەکبوونی خۆمان دروست بکەین، چۆن خاوەن لە گەلەکەمان لە ڕۆژهەڵات دەرکەوتین، کە بەهۆی بومەلەرزەکەوە تووشی زیان بوون، هەروەها خاوەن لە گەلەکەمان لە ڕۆژئاوا دەرکەوتین، دەبێت بەهەمان شێوە لەهەموو شوێنێک لەبەرامبەر هەر مەترسییەک بەرامبەر گەلەکەمان، سەرمان بەزر بکەینەوە".\nدواتریش، حسێن قەرە، هاوسەرۆکی هاوسەرۆکی بەڕێوەبەریی ئەنجومەنی گەل-ی مەخمور، قسەیکرد و وتی:"تاکە چارەسەر لەبەرامبەر هەموو هیرشەکانی سەر گەلی کورد، یەکێتی نەتەوەیی و یەکبوونی گەلەکەمانە، بۆ ئەوەش دەبێت بەزووترین کات هەموو حزبەکان، ڕێکخستن و دامەزراوە سیاسییەکان یەکبگرن و بۆ پێکهێنانی یەکێتی نەتەوەیی کار بکەن، ئەگەر ئەمە نەبێت، ئەوا هەمیشە هێرشی وا لەسەر گەلی کورد پێکدێت".\nحسێن قەرە، وتیشی:"با دوژمنەکانمان باش بزانن، کە گەلەکەمان لە کامپی پەنابەرانی شەهید ڕۆستەم جودی، لە هەموو هەلومەرجێکدا بەرگری دەکات".


07:32 - 22/12/2020\nچەند قورسە بە سۆزی جاران و بە عەقڵی یٔێستا بیرەوەری مناڵی بنووسیتەوە و رووداوەكان شەن و كەو بكەی، چونكە یٔاسان نییە رێگە لەوە بگریت سۆزو خەیاڵ بەسەر گێرانەوەكەتدا زاڵ نەبن، بەتایبەتی بۆ من كە هێشتا تارمایی یٔەو قۆناغە بەخۆشی ناوخۆشیەكانیەوە بەسەرمەوەیەو بڕواش ناكەم بەیٔاسانی لێم ببێتەوە.\nهەندێ رووداو هەرچەندە گرنگ بن یٔەكرێ بیربچنەوە، یان لە پەراوێزی گێرانەوەو یادەوەریەكان جێگە بگرن، بەڵام لەلای من قۆناغی منداڵی و خانەقین بەتێپەڕبوونی زەمەن هەر ناچنە پەراوێز، بگرە زۆرجار دەبن بەیٔێستا\nیەكێك لەو كاراكتەرانەی تێكەڵ بەژیانی من باوكمە، یٔەو كەسەی تەنیا (15) ساڵێك سێبەرو سایەمان بوو، دواتر لەسارایەكی بێ رەحمی ژیان جێیهێشتین و دایكمی بۆ یٔێمە كرد بەچەتر و سێبەرو دایك و باوك و هەموو كەس، بۆیە هەمیشە دەلێم دایكم كۆكەرەوەی هەموو سۆماکان بوو لەیەك سۆمادا!\nباوك :(یٔەحمەد سەیفور یٔەمین خوداداد زەهاوی) لە دایكبووی ساڵی (1910) لە گەرەكی (حەمیدیە)ی شاری خانەقین، لە یٔەسڵدا خەڵكی زەهاوی ناوچەی رێژاو و سونە مەزهەب بوو، تا پۆلی چواری سەرەتایی خوێندبوو.\nدایك :(گەوهەر عەلی یٔەكبەر قاسم) لەدایكبووی ساڵی(1937) لە گەرەكی (جەلەوە)ی شاری خانەقین، لە یٔەسڵدا كەڵهوری، شیعە مەزهەب و نە خوێندەوار بوو.\nدایكم و باوكم لە ساڵی(1951) هاوسەرگیریان كردوە، یٔەحمەد سەیفوری باوكم پێشتر دوو ژنی تری هێناوە بە ناوی (زەكیە حەیدەری)، كورێك و دوو كچی لێهەبووە و (جەواهیر عەلی) كە تەنها كچێكی هەبووە.\nسەرەتا دایكم لە حەمیدیەی خانەقین قەفەزی بووكێنی لە ژوورێكی لا چەپ بۆ یٔامادە دەكرێت لە ماڵێكی هاوبەش لەگەڵ جەواهیردا دەژین، بەڵام دایكم ماوەیەكی كەم لەوێ دەمێنێتەوە لە دوایدا لەگەڵ باوكم بۆ هێلانەی جەلەوە دەفڕن وسەرنجام بوو بە هێلانەی یٔێمەمانانیش.\nسەرەتا لەجەلەوە لەماڵی خاڵو فەتحوڵلا كرێچی دەبن و هەوارێك پێكەوە دەنێن، هەر لەوێ من دوای نۆبەرەكەیان (سوعاد)ی خووشكم لە هەمان خانوو لە ساڵی (1955) لە دایك بووم، مانگ و رۆژی لە دایكبوونم نادیارە، بەڵام دایكم دەیگێرایەوە ،لەو رۆژەدا لافاو هەڵسابوو، خۆریش بۆ ناو هێلانەی خۆی فڕی بوو، یٔەو كاتە مژدەی لە دایكبوون دەگاتە باوكم و یٔەویش دیاریەكی باش بە مژدەڕەس دەدات.\nیٔەحمەد سەیفور خۆشكێكی گەورەتر لەخۆی بە ناوی (جەمیلە) و برایەكی بچووكتر بە ناوی (مەحەمەد)ی هەبووە، لە سەرەتا هەر دوو برا خەریكی بەقاڵی دەبن و لەگەڵ خاڵو (حەمید )و خاڵو(نەجیم عەرەب) و خاڵو (سەعدوڵلا )شەریك دەبن، دوایی جیادەبنەوە هەر یەكەو دووكانی خۆی دەبێت، سەرەرای بەرووبومی خۆماڵی زستانان خورمای (جەلە)و سێو و پرتەقال و مۆزیان لە بەغداوە دەهێنا، هاوینانیش شووتی و كاڵەكی موسڵ یان دەهێنا، دووكانی باوكم لە تەنشت دەرگای خانی (فایق یٔەفەندی)و نزیكی چایخانەكەی (بەخشی) بوو.\nباوكم پیاوێكی سپی، باڵا مام ناوەندو تۆکمە و تێكسمڕاو بوو، سەر و سمێڵ ماش و برنجی، ناوشان پان، چاو رەشی تارەدەیەك قووڵ، برۆ یٔەستوور، ،سمێڵ هێتلەری، قژ زبر و پێشی سەر رووتاوە، دەست و پەنچە یٔەستور و خرپن بوو، یٔەوكات دانی كەم لە دەمدا مابوو، هەمیشە كەواو چاکەت یان دشداشەی لەبەردەكرد، كڵاشی (هەرسینی) یٔێرانی لە پێ دەكرد، جامانەی دەبەست و قایشی پان و یٔەستووری لە ناو قەدی خۆی قایم دەكرد.\nمەلەوانێكی باش و ناودار بوو، ،كە خەڵك لە یٔەڵوەن بەتایبەتی لە (باوەگەزی) دەخنکان یٔەو هەوڵی دەرهێنانی دەدان، توانای راکردن و پشوی هەناسە لە بن یٔاوی زۆر بوو دەیتوانی تا ماوەیەکی زۆر لە ژێر یٔاو بمێنێتەوە، جاروبار دەهۆڵ و زورنا یٔامادە دەبوو بۆ (چەمەری) لێدان.\nباوکم هەر لە مناڵییەوە فیری مەلەوانی كردم ،لە هاوینان منی دەخستە سەر شان و لە قەراغی رووباری یٔەلوەن مەلەوانی پێدەكردم، تایٔێستاش هەست بە نەرمی و بۆنی تووكی سەر شانی دەكەم یٔەو بۆنە لە مێشكم یٔۆغر ناكات٠ لەساڵی 1962 یٔەوکات تەنھا تەمەنم 7 ساڵان بوو، چوین بۆ کەربەلا و نەجەف، لەپردی یٔەعزەمیە کە یٔەودیوی پردەکە کازمیە بوو، لەناو یٔاوی دیجلە مەلەم کرد، دایکم و خوشکەکانی دەترسان بەڵام باوکم ڕێگەیدام وتی مەترسن ناخنکێ.\nباوكم پیاوێكی سەخی تەبیعەت و دڵ و دەروون فراوان و دەست بڵاوبوو، تا حەدی یٔیسراف، درێخی لە ماڵ و منداڵی نەدەكرد و چی دەسكەوت و نسیب بوایە سەرفی دەكرد بەبێ یٔەوەی بیر لەداهاتوو بكاتەوە ، فەلسەفەی ژیانی یٔەوەبوو (یٔیمرۆ بژی، خوا كەریمە بۆ سبەینێ )جگەرەكێش بوو، رۆژانە دووپاكەتی جگەرەی لۆكسی دەكێشا\nباوكم پیاوێكی كراوە ودڵپاك بوو، جاروبار هەموومانی بە دایك وباوەژن و خوشك و براوە دەبرد بۆ سینەما ، حەزی لە خواردن و دەعوەت و سەیران بوو، تەنانەت كەس و كار و دراوسێكانیشی بێ بەش نەدەكرد. بۆیە یٔەحمەد سەیفور بە قسە خۆش و رەفیق دۆست و جێی متمانەی خزمان دەناسرایەوە.\nلە ساڵی (1961)دا خوشكە گەورەكەمان(مەکییە) خۆی سوتاند، وابزانم یەكەم حاڵەتی خۆکوشتن بوو لەخانەقین، كارەساتەكە بە هۆی دەمەقاڵی بوو لەگەڵ دایكی دەربارەی مناڵەكانی (دوو كور و كچێكی) هەبوو، یٔیتر دوای یٔەو كارەساتە باوكم لە شادی و خۆشی بێبەش و هەمیشە چاو بەفرمێسك بوو، وای لێهات بە بینینی كچێكی هاوتەمەن و هاوشێوەی كچە لە ژیان یاخی بووەكەی فرمێسك سەر روومەتەكانی تەردەكرد، دوای جوانەمەرگ بوونی كچەكەی مەولودێكی گەورەی بە قوریٔان خوێندن و زكری دەروێشان لە گەرەكی (تێلخانە) بۆی سازكرد.\nروداوێكی سەیر لەژیانی منداڵی مندا هەیە، كە یٔێستاش بیرمە، جاران هەندێ(بەربەر )بە جانتای دەستییەوە لە كۆلان و گەرەكاندا دەگەڕان بۆ سەرو ریش تاشین و سونەتكردنی منداڵان\nلە هاوینی ساڵی (1960) بە بێ یٔاگاداری باوكم مەحەمەد دەلاک ؛زر باوکی مەحەمەد دلگ (دوون کیشووت )ی خانەقین ؛ بانگكرد بۆ ماڵەوە بە زۆری زۆر داری خۆم، دایكم ناچار كرد رازی بێت بە سوونەت كردنم، بە بێ یٔەوەی بگریم یان هاوار كەم (مەحەمەد دەلاك ) كارەكەی یٔەنجام دا ،یٔەمەش بوو بە داستان و وێردی سەر زمانی مناڵانی گەرەك، كە چەند یٔازا و نە ترس و گیان قایم بووم !\nبە منداڵی بە هۆی هاروهاجیم و عەجولیم سەر یٔێشەی زۆرم درووست دەکرد بۆ دایكم و باوكم و نەنكم (هاجەر)قبلەنمای ماڵ و (تاتشەری )گەرەك بوو ، هەر چەندە یٔەو هاروهاجیەم بوبووە مایەی سەر یٔێشە بۆ یٔەوانی تر بەڵام جاوبار خۆشم باجەكەیم دەدا، جارێكیان لە سەر پردی یٔاسنی نێوان هەردوو بەری رووباری یٔەڵوەن لەگەڵ كورێكی یٔەوبەری یٔەڵوەن بەناو (سەفا ) بەشەڕ هاتم، دوای زۆرانبازییەكی زۆر یٔەو دەرەقەتی من هات و لەسەر پردەكەوە هەڵیدامە خوارەوە كەوتمە كەناری یٔاوەكە، سەرو گوێلاكم شكا و جەستەشم زۆر یٔەزیەتی پێگەیشت، چەند رۆژێك لە سەر جێی كەوتم، بەڵام دواتر باوكم لێیان خۆشبوو.\nهەر لە درێژەی سەركێشیەكانی منداڵیم لە نزیك ماڵی نەنكم، خاڵۆ (عەبدە)ی تەنوورچی کە تەنووری گڵی دروست دەكرد، چەند هەفتەیەكی دەخایاند تا تەنوورێکی تەواو دەکرد، منیش كەی لەماڵەوە داواكارییەكم بۆ جێبەجێ نەکرایە ، رامدەكرد و تەنوورێكی خاڵۆ عەبدەم دەشكاند، یٔەو قوڕ بەسەرەش هاواری دەكرد و دەیگوت: هاجەر وەرە یٔەم بەڵایەم لە كۆڵ كەرەوە ماڵی وێرانكردم، یٔێوارەكەشی كە باوكم دەهاتەوە و خەبەری بەفیرۆدانی رەنجی خاڵۆ عەبدەی دەبیست بە قایشە یٔەستوورەكەی قایش بارانێكی نەرمی دەكردم.\nیٔەو ماوەیەی كە باسی دەكەم لە چوار خانووی جیاواز (نزڵ) كرێجی بووین، دوا خانووی کرێچیمان خانووی (موسا دێو)بوو كە خاڵی دایكم بوو، لە ژورێكی درێژی بێ پەنجەرە و بەرهەیوانێكی بچوكدا بووین، لەو سەری ژورەكەش دۆڵابێكی دوڵدوڵی هەبوو و چەند پێخەفێكی لە سەر دانرابوو، راخەرێك و چوارپایەكی یٔاسن كە چواردەوری بە پەردەو كوولە گیرابوو، وێنەیەكی یٔیمامی عەلی و یٔیبراهیمی برا گەورەكەمان بە دیواری ژوورەكەدا هەڵواسرابوو، بۆ رووناكیش فانۆسێك و چرایەكی لاڵەمان هەبوو، چونكە وەك باسم كرد باوكم هیچ بایەخی بە ناو ماڵ نەدەدا هەموو خەمی خواردن و سەیران و دەعوەت بوو.\nخوێندن و تەمەنی منداڵی یٔەو كاتم لەسایەی یٔەو ژیانە سادەیەی یٔەو سەردەمە بە یٔاسایی دەرۆیشت تا لە یٔێوارەی رۆژێكی پایزی ساڵی (1966) تووشی نەگبەتیەكی گەورە هاتم، بیرمە هەموومان لەحەوشەی بەردەم هەیوانەكە لە سەر حەسیر و (مەندەر )كه دۆشەکەڵەیەک بوو، بە قوماشی كۆن لە ماڵان درووست دەكرا دانیشتبووین، باوكم خەریكی ریش تاشین بوو و دایكیشم بە دیار پەرەمێزێكی زەردباوی دووكەڵاوی خەریكی قوبڵی لێنان بوو، لەگەڵ تەواو بوونی ریش تاشینەكەی، باوكم بە دەم كۆكەیەكی قووڵ و بەرزەوە بەلاداكەوت و دایكشم قیژاندی و هاواری كرد، دراوسێكان هاتن و بە شڵەژاوییەوە خەریكی باوكی لە پەلوپوکەوتووم بوون.\nدوای نزیكەی (54)ساڵ قەت یٔەو دیمەنانەم لە بیر ناچن، چۆن باوكم بەم شپرزەییە دەیڕوانییە هەموان و كە گەیشە سەر من چاوەكانی قەتیس مان، لەو چركەیەدا گۆمێكی قووڵی بێ یٔەمان سۆمای چاوی باوكمی قوتدایەوە، تێنەگەیشتم باوكم داوای نەجاتدان و فریادڕەسی لێ دەكردم یان یٔەمانەتی بەخێوكردنی دایك خستە یٔەستۆم!\nمنیش وەكو شێت هاوارم دەكرد، دوایی رامكرد بۆ لای مامم لە گەڕەكی حەمیدیە بۆ یٔاگادار كردنەوەی، لە گەڕانەوەمدا خواخوام بوو لە دەوری ماڵمان قەڵەباڵغی دروست نەبووبێت، بەڵام دیار بوو كارلەكار ترازابوو، لە دوورەوە قەڵەباڵغ و شین شەپۆڕیەكەم بینی و بە هاوار و گریانەوە خۆم كرد بەحەوشەو بەدەنگی هەیواشێرە و باوكەرۆ و لاوانەوەی دایكم وەکوو دێوانەیەک نوقمی دونیای بێ هۆشی بووم !\nهەر یٔەو شەوە دوای كفن و دفن بە دوای تەرمی باوكی یٔازیزی لە دەستچووم و داهاتووی نادیارەوە بەرەو گۆڕستان بەرێكەوتم، دەستێكم بە دەستی مامۆستا موحسنی خاڵمەوە بوو بەدەستەكەی تریش لە سەری خۆم یٔەدا و باوكەرۆم دەكرد، لە گۆرستانی یٔیمام عەباس ، بەدەنكی " كل نفس ژایٔقە الموت " و "منها خلقناكم وفیها نعیدكم ومنها نخرجكم تارە اخری " هەر یەكەو مشتێك خۆڵ بە سەر یٔەڵحەدی قەبرەكەی دەكرد، لە گەڵ هەر مشتێكی یٔەوان ، مشتێكی یٔاگر بە سەر سینەی منیشدا یٔەرژا .\nبە مەش، لە ژیانی مناڵیمدا وێڵ و سەرگەردان و بێ ناز كەوتم، چونكە یٔەوانەی وەكو من بە تەمەنێكی ناسكی مێردمنداڵیەوە بێ باوك یٔەكەون، یٔەوان لەیٔێش و یٔازاری یٔەو كارەساتە تێدەگەن، یٔیتر یٔەو بیرەوەریانە بونەتە تارمایی و لێم نابنەوە، بەڵام سەرەڕای نەهامەتی و دەردەسەری یٔەو كاتانە، رەنگە فێری یٔەوەیان كردبم کە قایمترو بەهێزتر و خۆڕاگرتر لەبەردەم رەشەبای ژیان و یٔازارەكانی بوەستم و لەهەویری نەهامەتی نانی خۆراگری و كامەرانی و مانەوە دروست بکەین.


ب وێنه – سالانه ل دهوكێ 13 هزار ته‌نێن ترى دهێنه به‌رهه‌مئینان | Evro News\nسه‌ره‌كى Facebook ب وێنه – سالانه ل دهوكێ 13 هزار ته‌نێن ترى دهێنه به‌رهه‌مئینان\nب وێنه – سالانه ل دهوكێ 13 هزار ته‌نێن ترى دهێنه به‌رهه‌مئینان\nئه‌ڤرۆ ب به‌رهه‌ڤبوونا وه‌زیرێ چاندن و ژێده‌رێن ئاڤى و پارێزگارێ دهۆكێ پێشانگه‌ها 12ێ یا ترى و هنگڤینێ خومالى ل فاملى مولا دهۆكێ هاته‌ڤه‌كرن و تێدا چه‌ندین جورێن ترى و هنگڤینى هاتنه نیشاندان ، و ژلایه‌كێ دنڤه پارێزگارێ دهۆكێ هیڤیىخوارست كو خه‌لكێ كوردستانێ ل روژا 25 ئیلونێ بچنه سه‌ر سندوقێن ده‌نگدانێ و ب به‌لێ ده‌نگ بو ریفراندۆمێ بده‌ن.\nفه‌رهاد ئه‌تروشی پارێزگه‌رێ دهوكێ‌د رێورسمێن ڤه‌كرنا پێشانگه‌هێ دا زێده‌بارى ده‌ست خوشی ل رێڤه‌به‌ریا گشتی یا چاندنێ و جوتیارێن پشكدار د په‌یڤه‌كێ دا گۆت: ( ئاسایشا خارنێ زور یا گرنگه كو پوته پێ بهێته دان ، و هه‌ر ژ كه‌ڤن دا باب و باپیرا گرنگی دایه چاندنێ و هه‌رده‌م نانی خوه ب ده‌ستێن خوه په‌یدا كریه ، و بو پێشڤه‌برنا كه‌رتێ چاندنێ و دابینكرنا پێدڤیێن گرنگ پارێزگه‌ها دهوك بو یا پێدڤى به‌رهه‌ڤه)\nزێده‌تر گۆت: (هه‌می شوره‌ش و خوراگریا ملله‌تی كورد و قوربانیێن وی بو ئازادی و سه‌خوبونی بویه و تنێ شه‌رێ دژی تیرورستێن داعش زێده‌تر ژ هزار و 800 شه‌هیدا هاتیه‌دان پێخه‌مه‌ت پاراستنا ئاخا كوردستانێ و كه‌رامه‌تا كوردستانیان ،و ریفراندوم ملكێ هه‌می خه‌لكێ كوردستانێ یه نه مولكێ چ حزب و كه‌سا یه دڤێت هه‌می پێكڤه هاریكار بن پێخه‌مه‌ت سه‌ركه‌فتنا وێ و ده‌نگ دان ب به‌لێ(\nژلایه‌كێ دن ڤه عه‌بدولستار مه‌جید وه‌زیرێ چاندن و ژێده‌رێن دپه‌یڤه‌كێ دا ده‌ست خوشی ل پارێزگه‌ها دهوكێ و رێڤه‌به‌ریا چاندنێ و جوتیارێن پشكدار كر و هیڤیا سه‌ركه‌فتنێ بو خواست و ئاماژه كره به‌رنامێن وه‌زاره‌تا چاندنێ بو خزمه‌تكرنا جوتیارا و پێشڤه‌برنا كه‌رتێ كشت و كالی ل هه‌رێما كوردستانێ دبه‌رده‌وامن.\nدهێته زانین كو دپێشانگه‌هێ دا 25 ره‌زڤانێن ترى و 15 مێشه‌ڤان پشكداری پێشانگه‌هێ ببوون و تێدا زێده‌ترى50 جورێن تری هاتینه نیشاندان ، و سالانه ل دهۆكێ 13 هزار ته‌نێن تری و 136 ته‌نێن هنگڤینی دهێنه به‌رهه‌م ئینان .


ANF | ته‌ڤگه‌ری كولتووری یادی ئارام تگران ده‌كاته‌وه\nسێشه‌ممه, 7 Aug 2018, 17:59\nته‌ڤگه‌ری كولتووری (ته‌ڤ-چاند)، به‌بۆنه‌ی نۆهه‌مین ساڵیادی كۆچیی دوایی هونه‌رمه‌ند ئارام تگران ڕاگه‌یه‌ندراوێكی بڵاوكرده‌وه و ده‌ستنیشانی كرد كه «جارێكی دیكه به منه‌تداری و ڕێزدارییه‌وه یادی هونه‌رمه‌ندی ئه‌رمه‌نی ئارام تگران ده‌كه‌ینه‌وه كه له غه‌ریبیدا له‌دایكبوو و له غه‌ریبیشدا ژیانی له‌ده‌ستدا و ته‌نانه‌ت ڕێگه‌یان نه‌دا له ئامه‌د به‌خاك بسپێردرێت.»\nئارام تگران، له ٥٣ ساڵی ته‌مه‌نی موزیكژه‌نیی و گۆرانیبێژیی خۆیدا نزیكه‌ی ٥٠٠ گۆرانی به‌رهه‌مهێنا. ئارام تگران له كۆمه‌ڵكوژیی ئه‌رمه‌نییه‌كان كه له ساڵی ١٩١٥ له لایه‌ن ده‌وڵه‌تی توركیای داگیركه‌ر ئه‌نجامدرا، جگه له باوك و دایك هه‌موو خزمه‌كانی كوژران. خانه‌واده‌كه‌ی ناچار بووبوو كه به‌ره‌و قامیشلۆ كۆچ بكات. تگران له ساڵی ١٩٣٤ له قامیشلۆ له‌دایك بوو و له لایه‌ن خانه‌واده‌یه‌كی كورده‌وه به‌خێو كراوه و له‌سه‌ر وه‌سێتی باوكی، گۆرانی كوردی ده‌گوتن.\nته‌ڤگه‌ری كولتووری (ته‌ڤ-چاند) له ڕاگه‌یه‌ندراوه‌كه‌یدا به‌بۆنه‌ی ساڵیادی كۆچی دوایی ئارام تگران سه‌رنجی خستووه‌ته سه‌ر كه‌سایه‌تی و هونه‌ری ناوبراو و ئاماژه‌ی بۆ ئه‌وه كردووه كه «ئارام تگران هونه‌رمه‌ندێكی گه‌وره‌ی كوردی بوو».\nله‌سه‌ر گۆڕه‌كه‌ی له برۆكسل یادی ده‌كرێته‌وه\nته‌ڤگه‌ری كولتووری (ته‌ڤچاند) ئاماژه‌ی بۆ ئه‌وه كردووه كه ماڵئاوایی ئارام تگران زیانێكی گه‌وره بووه بۆ هونه‌ری كوردی، به‌ڵام به‌و به‌رهه‌مانه‌ی كه به‌جێیهێشتووه و به فه‌لسه‌فه‌ی ژیانی خۆی، بۆ نه‌وه‌كانی داهاتووه نموونه‌یه‌كی گه‌وره‌یه.


7 چەكداری حەشدی شەعبی كوژران سامەڕا، ئۆتۆمبێلێكی بۆمبڕێژكراو تەقییەوە – تۆڕی میدیایی خەڵک\n2019/12/12 - 8:40 PM\nوتەبێژی (سرایا السلام) لە ناوچەی ئۆپەراسیۆنەكانی سامەڕا ڕایدەگەیەنێت، سەرلەئێوارەی ئەمڕۆ ئۆتۆمبێلێكی بۆمبڕێژكراو تەقییەوە و حەوت چەكداری حەشدی شەعبی كوژران.\nسەفا تەمیمی، وتەبێژی (سرایا السلام) لە ناوچەی ئۆپەراسیۆنەكانی سامەڕا بە میدیاكانی عیراقی ڕاگەیاندووە”خۆكوژێك بە ئۆتۆمبێلێكی بۆمبڕێژكراوەوە هێزەكانی فەوجی زیقاری حەشدی شەعبی لە ناوچەی ئۆپەراسیۆنەكانی سامەڕا كردە ئامانج و لە ئەنجامدا حەوت چەكداری سەر بە لیوای دوو كە هەموویان خەڵكی ناسریەن، كوژران”.\nبە وتەی تەمیمی”هێشتا ڕووبەڕووبونەوەی گروپەكانی داعش بەردەوامە و هێزەكانیان بەشێوەیەكی دلێرانە ڕووبەڕووی هێرش و پەلاماری تیرۆریستان دەبنەوە”.\nلای خۆیەوە شانەی میدیای ئەمنی لە بەیاننامەیەكدا ڕایگەیاند”سەرلەئێوارەی ئەمڕۆ تیرۆریستێكی خۆكوژ بە ئۆتۆمبێلێكی بۆمبڕێژكراو، هێزەكانی حەشدی شەعبی لە سامەڕا كردە ئامانج و لە ئەنجامدان حەوت چەكداری حەشدى شەعبی كوژران”.\nئۆتۆمبێلی بۆمبڕێژكراوحەشدی شەعبیداعشسامەڕاعيراق


بۆ ده‌بێ ٢٢ی پووشپه‌ڕ له کوردستان، مانگرتنی گشتی به‌ڕێوه‌به‌رین؟\nزایینی: ٠٩-٠٧-٢٠١٦ - هەتاوی: ١٣٩٥/٠٤/١٩ - ١٥:٠٥ تاران قه‌باره‌ی فۆنت:\nچه‌ند ساڵێکه ڕۆژی ٢٢ی پووشپه‌ڕ بۆته ده‌ره‌تانێک بۆ ده‌ربڕینی هاوپێوه‌ندیی نه‌ته‌وه‌یی خه‌ڵکی کوردستان و پێداگریی یه‌کگرتووانه‌ی وان بۆ به‌دیهاتنی ماف و ئازادییه ڕه‌واکانیان، ئه‌م هاوپێوه‌ندییه له شکڵ و شێوه‌ی جۆراوجۆردا له ئیلام و کرماشانه‌وه تاکوو خۆی و ماکۆ، که‌م و زۆر له هێندێک شوێن، به‌ڵام له زۆربه‌ی کوردستان تۆخ به‌ڕێوه چووه و ده‌چێ.\nساڵانێکه، کۆمه‌ڵانی به‌رینی خه‌ڵکی کوردستان، له ڕۆژی ٢٢ی پووشپه‌ڕدا، یان باشتره بوترێ ٢٢ی پووشپه‌ڕیان کردۆته ده‌ره‌تانێک تا له‌و ڕۆژه‌دا و له ئاستێکی به‌رین و یه‌کگرتوودا، به تیرێک چه‌ند نیشانه بپێکن.\nله لایه‌ک ٢٢ی پووشپه‌ڕ بۆ وان، لوتکه‌ی وه‌فاداری و به‌جێهێنانی واده و به‌ڵێنی ئه‌و ڕێبه‌ره تاقانه‌یه، تاکوو سه‌ر‌و و دواین هه‌ناسه، وه‌فادار به ئامانج و خواسته ڕه‌واکانی بزووتنه‌وه‌ی کورد مایه‌وه.\nئه‌و ڕێبه‌ره بلیمه‌ته‌ی به هه‌وڵ و تێکۆشانی بێ پسانه‌وه و ماندوویی نه‌ناسانه‌ی خۆی له سه‌رده‌مێکی دژوار و پر گرێ و گۆڵی ئه‌وتودا که دونیا به‌سه‌ر دوو جه‌مسه‌ردا دابه‌ش کرابوو، سیاسه‌ت و دیپلۆماسی له ژێر سێبه‌ری قورسی به‌رژه‌وه‌ندییه‌کانی وڵاتانی زلهێزدا به زه‌حمه‌ت به‌دیار ده‌که‌وت، له‌به‌ر ئه‌وه‌ی ئه‌وان هه‌موو شتێکیان له بازنه‌ی ته‌نگه‌به‌ری به‌رژه‌وه‌ندییه‌کانی خۆیان‌دا پێناسه ده‌کرد، ڕێبه‌ره تاقانه‌که‌ی کورد، کورد و کوردستانی له پێناسه و خوێندنه‌وه‌یه‌کی قووڵی سه‌ربه‌خۆدا کرده ئامانج، ئه‌و ڕایگه‌یاند که به‌رژه‌وه‌ندیی نه‌ته‌وه‌ی کورد و دابین بوونی ماف و ئازادییه‌کانی، له‌سه‌روو هه‌موو دۆستایه‌تی و هاوپێوه‌ندییەکه‌وه‌یه، هه‌ر به‌م ڕوانینه‌وه زۆر درگای کوتا و له‌به‌ر ئه‌وه‌ی ده‌ریایه‌ک بوو له زانست، نه‌ده‌کرا گوێی نه‌درێتێ، قسه، ڕاڤه و بۆچوونه‌کانی له هه‌مبه‌ر ڕوودا و ئاڵوگۆڕه‌کان به گرینگ وه‌رنه‌گیرێت، مرۆڤێک که هه‌موو توانا، زانست و لێهاتوویی و ئه‌زموونی ژیانی خسته خزمه‌ت ئه‌و پرۆسه‌وه که ده‌بێ کورد و بزووتنه‌وه ڕه‌واکه‌ی به بیروڕای گشتیی جیهان و ناوه‌ند و کۆڕ و کۆمه‌ڵه بڕیارده‌ره‌کانی دونیا بناسێنێ و ویستی دێموکراسی خوازیی ئه‌وان به گوێچکه کڕ و کپه‌کان‌دا بخوینێ و بانگی ئه‌وه هه‌ڵبدات که کورد هیچی له گه‌لانی به‌خته‌وه‌ر و پێشکه‌وتوو و سه‌ربه‌خۆی دونیا که‌متر نیه و مافی خۆیه‌تی له‌سه‌ر خاک و له نێو نیشتمانی خۆی‌دا سه‌ربه‌ست بژی. که‌واته مانگرتنی گشتی له بیست‌ودووی پووشپه‌ڕدا، بانگه‌وازێکی دیکه‌ی یه‌کگرتوانه‌یه بۆ پاته کردنه‌وه‌ی ئه‌و ویست و ئامانجانه.\nبه‌ڵێ، خه‌ڵکی کوردستان له‌م ده‌رفه‌ته‌دا و له ٢٢ی پووشپه‌ڕدا به مانگرتن و داخستنی دوکان و بازاڕه‌کانی خۆیان له به‌ستێنی ئاڵۆگۆڕه خێراکانی دونیای ئه‌وڕۆدا ده‌یان هه‌وێت که ئه‌و ڕاستییه دووپات بکه‌نه‌وه کە خوازیاری دابین بوونی ماف و ئازادییه‌کانی خۆیانن و ئاماده نین بۆ ساتێک له درێژه‌دان به خه‌بات بۆ وه‌دی هاتنی ئه‌و داخوازییانه غافڵ بن. ئه‌وان به مانگرتن و بێ‌ده‌نگی، بۆ جارێکی دیکه ڕاده‌گه‌یه‌نن که له توندوتیژی و سیاسه‌تی زه‌بروزه‌نگ بێزارن، بابه‌تێک که هه‌وێنی ده‌سته‌وه‌ستانیی کاربه‌ده‌ستانی ڕێژیم له کوردستانه.\nبه‌ڵام نه‌ته‌وه‌ی کورد به بێ‌ده‌نگی گه‌وره‌ترین په‌یام به گوێی دونیادا ده‌داته‌وه، په‌یامێک که دونیا ناچاره بیبیستێ و ئه‌وه ده‌بینین ئه‌وڕۆ له باقی ناوچه و ده‌ڤه‌ره‌کانی دیکه‌ی ئێران‌دا ده‌سبژێر و ڕووناکبیران هه‌وڵ ده‌ده‌ن له‌م هه‌لومه‌رجه‌دا خه‌باتی نافه‌رمانیی مه‌ده‌نی بکه‌نه پێویستیی ده‌سپێکی هه‌موو بزووتنه‌وه جه‌ماوه‌رییه‌کانی خۆیان، خه‌باتێک که له کوردستان مێژوویه‌کی پڕ شکۆی هه‌یه و کورد و کوردستان له‌و مه‌یدانه‌ش‌دا هه‌ر پێشه‌نگ و داهێنه‌ره.\nکۆمه‌ڵانی تێکۆشه‌ر و مافویستی کوردستان له ڕۆژی ٢٢ی پووشپه‌ڕدا، تیرۆری ناجوامێرانه‌ی ڕێبه‌ره مه‌زنه‌که‌یان ده‌که‌نه‌وه به ده‌ره‌تانێک تاکوو وێڕای پێداگری له‌سه‌ر باوه‌ڕه‌کانی ئه‌و، کوره‌ی نەفره‌ت و بێزاری له تیرۆر و توندوتیژیی ده‌وڵه‌تی نێڵ ده‌نه‌وه، گرینگ ئه‌وه‌یه ڕاستیی ئه‌م بابه‌ته به قوڵی تێبگه‌ین و بزانین کۆماری ئیسلامی له‌م به‌ستێنه‌دا ده‌سته‌وه‌ستان و داماوه و ناتوانێ ماشێنی سه‌رکوت و داپڵۆسینی، دژی ئه‌و خه‌باته یه‌کگرتوانه جه‌ماوه‌رییه وه‌کار بخات. چوونکه به‌م کرده‌وه به دونیا ڕاده‌گه‌یه‌نێ که بکوژی دوکتور قاسملوو ئه‌وه، کارێک که ڕێژیم له بارودۆخی ئێستادا به هیچ جۆرێک به قازانجی نیه که وه‌کوو ڕاستییه‌کی تاڵ قبووڵی بکات.\nهۆکارێکی دیکه‌ی مانگرتنی جه‌ماوه‌ی ٢٢ی پووشپه‌ڕ که ده‌سه‌ڵاتدارانی ڕێژیم له سه‌رکوتی ده‌پڕنگێنه‌وه و ئاماده نین به هیچ جۆرێک خۆ له قه‌ره‌ی بده‌ن، ئاشکرا بوونی ئه‌و به‌ڵگانه‌یه  که سه‌باره‌ت به ده‌ست‌تێدابوونی ڕێبه‌رانی هه‌ره سه‌ره‌وه‌ی ده‌سه‌ڵاتی وه‌لی فه‌قیهـ له‌و ڕه‌شه کوژییه قیزه‌وه‌نه‌دا به ده‌سته‌وه‌ن. کۆماری ئیسلامی له دادگای میکۆنۆس‌دا ڕووسیاییه‌کی ئه‌وتۆ و ساکاری به به‌رۆکدا نه‌کراوه که وه‌گه‌ڕ که‌وتنه‌وه‌ی په‌روه‌نده‌ی شه‌هیدانی ویه‌ن ترس و خۆفی له هه‌موو جومگه‌کانی نه‌خزاندبێ.\nبه‌م خوێندنه‌وه، ده‌گه‌ینه ئه‌و ئاکامه، هه‌ر بۆیه ڕێژیم له چه‌ند ڕۆژی ڕابردوودا به شێوه‌یه‌کی خێرا و تێروته‌سه‌ل هه‌وڵی داوه له ڕێگای فه‌رمانداری و ناوه‌نده‌کانی ئیسنافه‌وه بازاڕیان و دوکانداره‌کان ڕازی بکات بۆ ئه‌وه‌ی له ڕۆژی بیست‌ودووی پووشپه‌ڕدا له داخستنی دووکان و بازاڕ خۆ ببوێرن، سه‌رنج ڕاکێشه له‌و ڕاستییه و‌رد بینه‌وه، ڕێژیم له حاڵێکدا به زمانی نه‌رم و تکا و پاڕانه‌وه و لاڵانه‌وه ئه‌م داخوازییه پڕ له شووره‌ییه‌ی دێنێته گۆڕێ که به بێبه‌زه‌ییانه‌ترین شێوه کاسبکاران و کۆڵبه‌رانی وڵات ده‌داته به‌ر ده‌سڕێژ و ئه‌وان بریندار یان نه‌قوستان ده‌کات و له زۆربه‌ی کاته‌کانیش‌دا گیانیان لێ ده‌ستێنێ.\nکۆماری ئیسلامی و ده‌ستوپێوه‌نده‌کانی و له‌ق و پۆپه داڕزاوه‌کانی له بارودۆخێکدا به هێمنی ئه‌و داوایانه ده‌ێنه گۆڕێ که ڕۆڵه‌کانی کورد له چاڵه ڕه‌شه‌کانی وان‌دا له ژێر قورسترین ئازار و ئه‌شکه‌نجه‌دان و هه‌ر له‌و کاته‌دا بارودۆخێکی تاقه‌ت پڕوکێنی پۆلیسیی به‌سه‌ر شاره‌کانی کوردستان‌دا زاڵ کردووه.\nئه‌وان باش ده‌زانن که به هۆی ئه‌وه‌ی بازار شوێنی دابین کردنی پێداویستیی ڕۆژانه‌ی خه‌ڵک و مه‌یدانی کۆبوونه‌وه‌ی جه‌ماوه‌ر و بازرگانی کردن و داهات و ده‌رکه‌وته و داخستنی، زۆر زوو له هه‌موو ئێران و ناوچه و دونیادا ده‌نگ ده‌داته‌وه، داخستنی دووکان و بازاڕ یانی ڕاوه‌ستانی پڕ مانای ژیان بۆ چه‌ند ساتێک، ئه‌و چه‌ند ساته‌ی که قه‌ڵای زۆرداری وه‌له‌رزین ده‌خات. ئه‌و چه‌ند ساته‌ی که مه‌یدانی هیچ مانۆڕێک بۆ دوژمن ناهێڵێته‌وه، ئاخر که‌س به‌ده‌ره‌وه نیه، ئیدی کێ سه‌رکوت بکرێ، خۆ ناشکرێ وه ماڵان که‌ون و ئه‌و هه‌موو خه‌ڵکه له ماڵ بێننه ده‌ره‌وه. ماڵی خۆمه و ئه‌وڕۆ پێم خۆش نیه ده‌رکه‌وم!\nناساخم، میوانم هه‌یه، له‌سه‌فه‌رم، سه‌ردانی دۆستێکمم کردووه و له ماڵ نیم و نه‌بووم. کارێک که هه‌موو که‌س ده‌ره‌تانی ئه‌وه‌ی هه‌یه بیکات، کارێک که خه‌باتێکی پڕ مانا و شوێندانه‌ره.\nخه‌ڵکی کوردستان به گشتیی و دووکان‌دار و بازاڕییه خۆشه‌ویسته‌کان به تایبه‌تیی ده‌بێ ئه‌و ڕاستییه باش بزانن که داخستنی دووکان و بازاڕه‌کان له چه‌ند لایه‌نه‌ی دیکه‌شه‌وه جێگای بایه‌خ و لێ‌ورد بوونه‌وه‌یه. یه‌که‌م ئه‌وه‌ی که هێندێک له دووکانداره‌کان له چه‌ند ڕۆژی ڕابردوودا له لایه‌ن داموده‌زگاکانی ده‌سه‌ڵاتی جه‌هه‌نده‌مییه‌وه بانگ کراون و پێیان وتراوه که نابێ له‌و ڕۆژه‌دا دووکان و بازاڕه‌کانیان دابخه‌ن، ئه‌م هه‌وڵه نەزۆکه بۆ ئه‌وه‌یه که ئه‌وه بکه‌نه ده‌ره‌تانێ بۆ ئه‌وه‌ی ساکارتر به‌وانی دیکه بڵێن ئه‌وه فلانی یان فلانه به‌ش دایناخات و ئێوه‌ش نابێ ئه‌و کاره بکه‌ن، به مانایه‌کی دیکه ئامانج شه‌قکردنی ڕیزی یه‌کگرتووی خه‌ڵکه و پێکهێنانی نێوان‌ناخۆشی و دوژمنایه‌تی و دوڕدۆنگی له نێوانیان‌دا.\nله لایه‌کی تره‌وه، به‌ڕاستی ئه‌گه‌ر مرۆڤ له کۆمه‌ڵگایه‌ک‌دا نه‌توانێ ئه‌ونده‌ی ده‌سه‌ڵات هه‌بێ که ڕۆژێک به دڵی خۆی، ئه‌ویش بۆ ئه‌رکێکی ئاوا گرینگ و پێویست دوکانی خۆی دابخات، یانی ئه‌وپه‌ڕی ده‌سته‌وه‌ستانی و داماوی که ئیدی ئه‌وه‌یان، به تایبه‌ت پاش ئه‌و هه‌موو خه‌بات و به‌رخۆدانه شیاوی مرۆڤی کورد نیه.\nخاڵێکی دیکه که ده‌بێ ئاماژه‌ی بۆ بکرێ ئه‌وه‌یه که کۆماری ئیسلامیی ئێران به گوشار هێنان بۆ سه‌ر هێندێک دووکاندار ده‌یهه‌وێ ڕه‌مزی مانگرتنی گشتیی له ڕۆژی بیست و دووی پووشپه‌ڕدا که له سه‌رده‌می ئێستادا به‌ڕاستی بۆته نه‌ریت و کولتوورێکی مه‌ده‌نی تێک بشکێنێ و نه‌هێڵێ مه‌رگی سووری قاسملوو ببێته ڕه‌مزی یه‌کیه‌تیی و هاوپێوه‌ندییه‌کی نه‌ته‌وه‌یی ئه‌وتۆ که کورد وه‌کوو نانی شه‌و موحتاجیه‌تی.\nنابێ له‌بیرمان بچێ، کۆماری ئیسلامی هه‌وڵێکی زۆری داوه بۆ ئه‌وه‌ی ئه‌م بابه‌ته سه‌رنه‌گرێ، خاڵێکی گرینگ که ڕێژیم لێی ده‌ترسێ ئه‌وه‌یه که قاسملوو نه‌بێته هێمای خه‌باتێک که باوه‌ڕ به خۆبوون و شایی به‌خۆبوون به مرۆڤی کورد ده‌به‌خشێ. چوونکه نموونه مێژووییه‌کانی وه‌کوو بزووتنه‌وه‌ی مه‌ده‌نی هێند، دژ به‌داگیرکاریی بریتانیا ڕێبه‌رێکی سیمبولیکی وه‌کوو گاندی هه‌بوو.\nخه‌باتی دژی هه‌ڵاواردن و ئاپاڕتاید له ئافریقای جنووبی‌دا پێویستی به تێکۆشه‌رێکی وه‌کوو نێلسۆن ما‌ندێلا و تێکۆشانی خه‌باتگێڕانی ڕه‌ش پێستی ئامریکا بۆ دابین بوونی به‌رابه‌ر‌ی و مافی وه‌کوو یه‌ک له‌گه‌ڵ مرۆڤه‌کانی دیکه که ڕه‌نگی پێستیان ڕه‌ش نه‌بوو، له‌و وڵاته‌دا پێویستی به پێشه‌نگایه‌تیی که‌سێکی وه‌کوو مارتین لوتر کینگ هه‌بوو.\nده‌بێ هه‌مووان ئه‌وه‌مان له‌به‌رچاو بێ که لایه‌نه‌کانی ئه‌م خه‌باته به تایبه‌تی شی کراوه‌ته‌وه و هه‌وڵ دراوه که هیچ زیانێکی گیانی و مادی لێ نه‌که‌وێته‌وه، چوونکه سه‌ر و ماڵ و گیانی هاووڵاتیان بایه‌خی هه‌یه، هاوکات ئه‌و خه‌ڵکه له هه‌موو هه‌لومه‌رجێکدا ئاماده‌یه ئه‌گه‌ر پێویست بێ سه‌ر و ماڵ و ژیانی له پێناوه‌ی ده‌سته‌به‌ر بوونی ئازادی‌دا دابنێ، به‌ڵام له هه‌لومه‌رجی ئێستادا ئه‌م شێوازه له خه‌بات و سه‌رکه‌وتنی ده‌سکه‌وتێکی گه‌وره‌یه و ئه‌گه‌ر هه‌مووان وێکڕا ده‌ستی بده‌ینێ، بێ گومان سه‌رکه‌وتنی مه‌زن و به‌رچاو به‌ده‌ست دێنین.\nله‌به‌ر ئه‌وه‌ی ڕێژیم به هۆی ئاڵۆزی و کێشه و گرفتی شاره گه‌وره‌کان به گشتیی و تاران به تایبه‌تی، ئه‌و ڕووڕه‌شییه‌ی له‌م بواره‌دا و به هۆی به‌رێوه‌بردنی سیاسه‌تی شه‌لم کوێرم نابوێرمی خۆی، بۆی هاتۆته گۆڕێ و تێیدا چه‌قیوه، به هیچ جۆرێک ناخوازێ که له ناوچه‌یه‌کی دیکه‌ی وڵات‌دا ئه‌ویش به تایبه‌تی له کوردستان که هه‌موو کات سه‌نگه‌ری به‌هێزی به‌رخۆدان‌و نه‌سره‌وتن بوه، هیچ دژ کرده‌وه‌یه‌ک به‌رانبه‌ر به ده‌سه‌ڵات بێته ئاراوه که له ئاستی نێونه‌ته‌ویی‌دا ده‌نگدانه‌وه و ڕه‌نگدانه‌وه‌ی ببێ به چه‌شنێک که هه‌م ببێته پاڵپشتێک بۆ بزووتنه‌وه‌ی خوێندکاری که ئه‌م ڕۆژانه لێبڕاوه به گه‌رموگوڕی و به هه‌ر شێوه‌یه‌کی بۆی بلوێ یادی ١٨ی پووشپه‌ڕی ساڵی ١٣٧٨ی هه‌تاوی ده‌کاته‌وه.\nهه‌ر بۆیه به پێچه‌وانه‌ی سیاسه‌تی فه‌رمیی خۆی، له زمانێکی زبر که‌ڵک وه‌رناگرێ، هه‌وڵ ده‌دات به پاڕانه‌وه خه‌ڵک گوێی لێبگرن، بێ‌گومان ئه‌زموونی سیاسیی خه‌ڵکی کوردستان و ئاگایی و وشیاریی ئه‌وان له‌سه‌ره‌وه‌یه و ئه‌م بۆشایه‌ی نێو ده‌سه‌ڵاتی فه‌رمانڕه‌وا ده‌که‌نه پرده بازێکی گرینگ بۆ به‌ره‌وپێش چوونێکی شوێندانه‌رانه.\nجیا له ته‌واوی ئه‌مانه، به‌ڕاستی له هه‌لومه‌رجێک‌دا که دۆست و دوژمن چاوی لێمانه، له بارودۆخێکدا کە ناوه‌نده‌کانی بڕیارده‌ری دونیا به سه‌رنجه‌وه چاو له هه‌نگاوی یه‌کگرتووانه‌ی ٢٢ی پووشپه‌ڕ ده‌که‌ن، ده‌بێ لێبڕاوانه شان بده‌ینه ژێر ئه‌م ئه‌رکه و سه‌ره‌ڕای هه‌موو جیاوازییه‌کانمان، له‌گه‌ڵ هه‌موو بیر و بۆچوونێک که هه‌مانه، یه‌کگرتووانه هێمای ئاشتی خوازی خه‌باته‌که‌مان بکه‌ینه ده‌رفه‌تێک بۆ ده‌ربڕینی ناڕه‌زایه‌تیه‌کی به‌رین له‌م هه‌لومه‌رجه ناسکه‌دا. به‌ده‌ر له‌مانه، ئه‌گه‌ر کرێکارانی بێ‌به‌ش له ژیانێکی ئینسانی دژی بارودۆخی تاقه‌ت پروکێنی ئێستایانن، کە هەن، ئه‌گه‌ر ژنانی بێ‌به‌ش له هه‌موو مافێک دژی ئه‌و هه‌موو هه‌ڵاواردنه‌ن، که هه‌ن، ئه‌گه‌ر لاوان له بێ کاری، گیرۆده بوون به ماده هۆشبه‌ره‌کان و گه‌نده‌لی بێزارن، که هه‌ن، ئه‌گه‌ر مامۆستایان له‌سه‌ر دابین نه‌بوونی مافه‌کانیان وه‌زاڵه هاتوون، که هاتوون، ئه‌گه‌ر کۆڵبه‌ران و کاسبکارانی بێ‌ده‌ره‌تان بڕستیان لێ براوه، که بڕاوه، ئه‌گه‌ر دووکاندار و بازاڕییه‌کان به ده‌ست نه‌بوونی ئه‌منیه‌تی کار و ئاوسانه‌وه گیریان خواردوه، که خواردوویانه، ئه‌گه‌ر شاره‌کانی کوردستان دژی سیاسه‌تی تواندنه‌وه‌ی فه‌رهه‌نگیی خۆیانن، که هه‌ن، ئه‌گه‌ر ڕۆژنامه‌نووس و شاعێر و ڕووناکبیرانی کۆمه‌ڵگا له نه‌بوونی ئازادی و سیاسه‌تی سانسۆر ماندوون، که ماندوون، ئه‌گه‌ر جوتیار و ئاژه‌ڵداره‌کان به ده‌ست بێ که‌ره‌سته‌ییه‌وه ده‌ناڵێنن، که ده‌ناڵێنن، ئه‌گه‌ر خه‌ڵک له سووکایه‌تیی به باوه‌ڕه ئایینی و تایبه‌تییه‌کانی بێزاره، که هه‌یه، له یه‌ک قسه‌دا، ئه‌گه‌ر له هه‌لومه‌رجی ئێستا ناڕازیین و خوازیاریین به که‌مترین نرخ هه‌ر هیچ نه‌بێ پاشه‌کشه‌یه‌ک به‌و ڕێژیمه بکه‌ین، ئه‌وا ڕۆژی ٢٢ی پووشپه‌ڕ باشترین مه‌یدانی تاقی کردنه‌وه‌یه، له‌بارترین ده‌ره‌تانه بۆ ئه‌وه‌ی هاوار بکه‌ین له زوڵم و زۆر و هه‌ڵاوارن و نه‌بوونی بێزارین، به‌ڵام له‌سه‌ر وه‌دیهاتنی مافی ڕه‌وامان سوورین.\nئه‌گه‌ر ده‌مانهه‌وێ نوێنه‌رانی سیاسیی ویسته‌کانمان له کۆڕ و کۆمه‌ڵی جۆراوجۆری نێونه‌ته‌وه‌یی‌دا، به‌هێز و قورس و قایم بانگه‌وازی دادخوازییمان به گوێی دونیا ڕابگه‌یه‌نن، ئه‌وا پێویسته که ڕۆژی ٢٢ی پووشپه‌ڕ له مانگرتنی گشتیی و جه‌ماوه‌ری‌دا چالاکانه به‌شداری بکه‌ین، به‌و شێوه‌یه ئه‌رکی هه‌مه لایه‌نه‌ی خۆمان به‌جێ بگه‌یه‌نیین. گه‌لۆ، زه‌حمه‌ت و ماندوو بوونی چه‌ند حه‌وتووی لاوه‌کان و تێکۆشه‌رانی نێو جه‌رگه‌ی خه‌بات و چالاکیی ته‌بلیغیی به‌رینی وان له سه‌رانسەری کوردستان‌دا، به بێ ئه‌وه‌ی خوێن له لووتی یه‌ک که‌سیان بێ، له حاڵێکدا کوردستان وه‌کوو پادگانێکی نیزامی لێهاتووه، باشترین ئاماژه‌یه بۆ ئه‌و ڕاستییه که ڕێژیم هێنده‌ش به‌هێز نیه که ئێمه یه‌کگرتوانه، نه‌توانیین بۆ جارێکی دیکه پاشه‌کشه‌ی پێ بکه‌ین.\nبێ‌گومان، ڕۆژی ٢٢ی پووشپه‌ڕ ڕۆژی نا وتنه‌وه‌یه‌کی واتاداری دیکه ده‌بێ به کۆماری ئیسلامی ئێران، له کوردستان، بابه‌تێک که هه‌موو لایه‌ک ته‌نانه‌ت ڕێژیم چاوه‌ڕێی ده‌کات هه‌ر بۆیه زه‌بوونانه وه‌په‌له‌قاژێ که‌وتووه.\nکه‌واته وه‌کوو بڕیارمان داوه، ئه‌وجاره‌ش به یه‌کگرتوویی و هاوخه‌باتی هه‌نگاوێکی مه‌زن به‌ره‌و وه‌دیهاتنی مافه‌کانمان ده‌نێین. سڵاو له جموجۆڵی به‌رین و به‌رپرسانه‌ی خاوه‌ن شکۆی خه‌ڵکی کوردستان، بۆ به‌ڕێوه‌بردنی مانگرتنی به‌رینی جه‌ماوه‌ری له ڕۆژی ٢٢ی پووشپه‌ڕدا.


١٣/٥بۆ؟! - باسک نێت\nدەستپێك/ هەواڵ/ بزووتنه‌وه‌ی ئیسلامی/١٣/٥بۆ؟!\nBalen Ibrahim 2021-05-12\nیاداوەری ڕۆژی ١٣/٥ئەوەمان وەبیر دەھێنێتەوە کە بەڵێ لە کوردستان خەڵکانێک ھەبوون لە بەرامبەر جەورو ستەمی عەفلە قیەکانداوەستانەوەو بەدەنگی بەزوو دلێرانە ڕووبەڕوی دیکتا تۆریەت بوونەوەو شارو ووڵاتێکیان لە خەوی غەفڵەت وە ئاگا ھێنا،ئێمە وەک تەیاری ئسلامی و پرۆ ژە گەورەکەی ڕابوونی ئیسلامی خاوەنی ئەوڕۆژە پر سەر وەریەین و لە حاڵی ئێستاشدا مافی خۆمانە جەسورانەو بوێرانە ئەو یادە وەریە بۆ نەوەی نوێ باس بکەین کە بەڵێ ڕۆژ ھایە کەسێتی بەرزی ئێمە بەمەندیل و بەرگی سپی دژی تۆتالیتاریەت چەکی لە شانا بوو خوێنی ڕژا !\nئێمە ھەمیشە بەشێک بووین لە ئێش و ئازاری میللە تەکەمان و بەر گری کەربوین لە چەوسانەوەی خەڵکی بەش مەینەت و بێ دیفاع ،مامۆستاو ڕابەرە کانمان لە میحرابی مزگەوتەکانەوە ڕوو بە روی ئەو دەستەڵاتە بۆگەنەی میشل عەفلەق بوونەوەو بە گوێی جیھانیان دا کە بەڵێ لایەنێکی ئیسلامی چەکدار جیھادی صدام دەکات و ئەوانەی کە کەڕووڵاڵ بوبون بینیان ئاگری چەکی مێزەر سپیەکان چ ترسێکی خستۆتە دڵی دووژمن و عەلەمانیەکانی کوردیش باش دەیانزانی عەقیدە ئەوو جەنگە دەکات و ئەو مەجال و فەراغەشیان پرکردوە کە لەدەرەوە بۆ کوردستانیان کردبووە بەھانە،بەڵێ ١٣/٥خەڵکی ھەڵەبجە لە ژێر سایەی مێزەرەدا ڕاپەڕی و دواتر ئەو راپەڕینە بو بە خرۆشان و لە ھەموو شارە کانەوە ئەو بڵێسەو نورو ئاگرە ڕووناکی پەخش کردوو ئمان و بەرخۆ دان لە گشت شارەکان دەورەیان داو بزووتنەوەی ئیسلامیان لە کوردستان راگەیاند،با ھە موو دنیا بزانێ مەچەکی پۆڵاینی ئێمە لەو کاتەوە ئەو ئاڵایەی بە سەر ڕاگر توەو لە ڕۆحدا ئەو ئازایەتیەمان ھەر پێیەو دەمارمان پڕە لە خوێنی ڕاپەڕین و گۆمی مەنگیشین بۆ ھەر تو غیانێ کە بیەوێ گەلە ستەم دیدەو موسوڵمانەکەمان فریوبداو پەراوێزمان بخا.


1 گۆچانەکەی کاک عومەر سەيد عەلی!\n2 تەڵە چەند سەرەکانی تورکیا!\n3 بەهێزکردن یان پوکاندنەوەی هەرێم؟\n4 دەسەڵات لەنێوان پرسیارو وەڵامدا!\n5 سلێمان هەڵشۆیی یان حکومەتی هەرێم؟\n6 لە نێوانی هەولێر و بەغد!\n7 کێ دوژمنی قەوارەی هەرێمە؟\n8 ئایا گرتن‌و تۆقاندن بەس نییە؟\n9 ھەرێمی کوردستان لەدوڕیانێکی مەترسیدار!\n10 سەبارەت بە: بەیاننامەی ئەنجومەنی سەرکردایەتی پارێزگای هەولێر-پارتی!\n11 کاک مەسرور تۆ راست دەکەی، بەڵام ..... !\n12 زینی وەرتێ !\n13 کەم کردنەوەی مووچە لە بەرامبەر چی؟!\n14 یەکێتی‌و پارتی لەنێوان گرژکردنەوەو ئاساییکردنەوەدا\n15 کام یەک ھەڵوێستی؟\n16 دۆسته‌كانی په‌كه‌كه‌و سیخوڕه‌كانی میت!\n17 ١٦ی ئۆکتۆبەر!\n18 فەرمانبەرانی سەرۆکایەتی ھەرێم!\n19 ھەڕەشەو سەرنج!\n20 رێک کەوتن!\n21 رێککەوتنی پارتی‌و گۆڕان‌و بەزمی جاران!\n22 ھەڵوەستە کردنی ترامپ !


ئاوێنە هۆکاری گرانبونی نرخی مریشك ئاشکرادەکات\nلەئێستادا نرخی مریشک بۆ هەر کیلۆیەک زیاتر لە سێ هەزار دینارە، ئەمەش بۆتە جێگەی نیگەرانی هاوڵاتیان، کێڵگە پەلەوەریەکانیش ڕەتی دەکەنەوە نرخی مریشک بۆ ڕێژەی لە ٪١٠٠ بەرز بوبێتەوەو داواش دەکەن حکومەت نرخ دیاری بکات.\nئاوێنە، زریان محەمەد: نازم عەبدوڵا جاف، جێگری سەرۆکی کۆمەڵی کێڵگە پەلەوەریەکان لەبارەی گرانبونی نرخی مریشک بۆ ئاوێنە وتی"زۆرمان لا سەیرە لەکاتی یەک تۆز بەرزبونەوەی نرخی مریشک هەمو لایەک نیگەران دەبن، بەڵام لەو هەمو زیانەی ئێمە دەیکەن هەر لە گرانبونی نرخی عەلەف و هێلکە تێچوی پرۆژەکان کەس نایەتە دەنگ."\nوتیشی"لەماوەی دو مانگی کەرەنتین و کۆرۆنادا زیاتر لە ٧ ملیار زیانمان پێگەشت بۆ کەس باسی هاوکاریکردنی ئەم کەرتەو بە نیشتیمانیکردنی ئەم کەرتە ناکات کە زیاتر لە ٧٠٠ هەزار خێزان ژیانیان لەسەریەتی لە تەواوی هەرێمی کوردستان".\nراشیگەیاند"بەهۆی ترسی زیانی زۆرەوە چەند خاوەن پرۆژەیەک بەرهەم هێنانیان ڕاگرت و فرۆشتنیان کەمکردوە هەر بۆیە نرخ وا بەرزبویەوە بەڵام لە ئێستادا بەرەو هەرزان بون دەڕواتەوەو ئێمە نامانەوێت نرخ لەسەر هاوڵاتیان گران بێت و ناشمانەوێت خاوەن پرۆژەکان بەردەوام زەرەر بکەن بۆیە ئەمجارەش داوا لەحکومەت دەکەین نرخمان بۆ دیاری بکات لەسەرو بڕی تێچو، ئامادەین پابەندبین و هاوڵاتیانیش دڵنیابن لە یەکنرخی مریشک لە بازاڕدا".\nبەپێی ئاماری کۆمەڵەی کێڵگە پەلەوەرییەکان، لە هەرێمی کوردستان زیاتر لە هەزار و 650 پرۆژەی پەلەوەری و دو هەزار و 800 هۆڵی یاسایی هەن، هەروەها 450 بۆ 500 پرۆژەی پەلەوەریی نایاساییش هەن.\nجێگری سەرۆکی کۆمەڵەی کێڵگە پەلەوەریەکان ئاماژەی بەوەشدا هەر کیلۆیەک مریشک لەسەر خاوەن کێڵگە پەلەوەریەکان ٢١٠٠ دینارە هەمو کات لەوە هەرزانتر فرۆشراوە کە بەردەوام لە زەرەردابون و ئێستا نرخی مریشک چۆتە سەرو ٢٠٠٠ نەک لە ٪١٠٠ زیادبوبێت و ئامادەنین بەردەوام مریشک بە زەرەر بخەینە بازاڕەوە بۆیە حکومەتی هەرێم دەتوانێت بێتە پێشەوەو ئەم کەرتە ڕێکبخاتەوە و یەک نرخ دابنێت بۆ تەواوی ساڵەکە.\nلەئێستادا لەناو کێڵگە پەلەوەریەکان نرخی هەر کیلۆیەک مریشک بە ٢٥٥٠ دینار دەفرۆش و لەبازاڕەکانیشدا نزیک دەبێتەوە لە ٣ هەزاردینار بۆ گەر کیلۆیەک.


مەستی هەیوانە دەم و چاوەکان - بابەت\n1 مەستی هەیوانە دەم و چاوەکان:\n1.1 گرفتی فراوانکردنی هەیوانە پێستەکان:\n1.2 هۆکاری سەرەکی بۆ جێگیربوونی قەبارە گەورە:\n1.3 هەیوانەکانی دەموچاو بە سروشتی سەرخۆشن:\n1.4 هەیوانە گەورەکان لە پزیشکی:\nمەستی هەیوانە دەم و چاوەکان:\nگرفتی فراوانکردنی هەیوانە پێستەکان:\nزۆر کەس بە تایبەت ژنان کێشەی فراوانبوونی هەیوانە دەموچاویان هەیە و ژنان بە هۆی ناپەیوەستی یی دەرکەوتنی دەموچاوەوە ئارەزوومەندن ئەم کێشەیە چارەسەر بکەن و کێشەکە لە خاوەن پێستە چەورەکە یان تێکەڵبەیەک زیاد دەکات و یەکێک لە هۆکارە گرنگەکانی ئەم کێشەیە شلەکردن و خۆڵبارینلە دەموچاودا دەبێتە هۆی داخستنی هەیوان و دەرکەوتنی گەورەتر لە قەبارەی ئاسایی خۆی جگە لە هۆکاری دیکە کە ڕوونی دەکەینەوە .\nهۆکاری سەرەکی بۆ جێگیربوونی قەبارە گەورە:\nبۆ چارەسەرکردنی کێشەی هەیوانە گەورەکان دەبێت دەست بکرێت بەزانینی هۆکارەکانی پشت دەرکەوتنیان ، چونکە هەندێک حاڵەت هەیە کە ناکرێت ئەم کێشەیە بەیەکلاکەرەوە یی بەسەریدا زاڵ بێت ، بۆیە تاکە چارەسەر ماوە هەوڵی کەمکردنەوەی قەبارەی خۆی بدات ، یەکێک لەهۆکارە گرنگەکانی فراوانبوونی هەیوانە لەدەموچاودا :\nڕۆنەکان لە هەیوانە دەم و چاوەکاندا بە شێوەیەکی زیاد لە پێویست کۆدەکرێتەوە، ئەو ڕۆنانە لە خانەکانی پێستدا دەردەبرێ بۆ ئەوەی هیدراتیان بپارێزێت\nئەو جوانکاریانە بەکاربهێنە کە لەگەڵ جۆری پێستدا نین، یان جۆرێکی خراپن\nپاش هەر جارێک کە میکیئەپ ەکە لەسەر دەموچاو جێبەجێ دەکرێت، بە شێوەیەکی دروست ماکیئەکردن لامەبە.\nکەمی ی گرنگی دان بە پاک و خاوێنی پێست بە شێوەی ڕۆژانە ، کە دەبێتە هۆی کەڵەکەبوونی ناپاکییەکان و خۆڵبارین لە نێو هەیوانەکان و دەبێتە هۆی فراوانبوونیان .\nهۆکاری بۆماوەیی، کە ئەم کێشەیە ناتوانێت بەسەریدا زاڵ بێت\nچۆنیەتیی پێست ، پێستی چەور ەو ناپاکییەکان لە هەیوانەکانیدا کۆ دەکات و زیاتر لە جۆرەکانی دیکەی پێست فراوان دەبێت .\nهەیوانەکانی دەموچاو بە سروشتی سەرخۆشن:\nبۆ هەیوانە دەم و دەمودەستەکان، دەتوانرێت چارەسەری ماڵەوە بەکاربهێنرێت، لەوانە:\nهەنگوین : بۆ خاوەن پێستە چەورەکە بەسوودە ، هەروەک یارمەتیدەرە بۆ کەمکردنەوەی قەبارەی هەیوان ، هەنگوینیش بەکاردەهێنێت بەتێکەڵکردنی دوو کەوچک ی چێشت ی لێو لەگەڵ کەوچکێک شەربەتی لیمۆ و مەساجکردنی دەموچاو بەم تێکەڵە و دە خولەک بەجێدێڵن و دواتر دەموچاوی دەشۆن و بەباشی وشک دەبنەوە .\nهەڵبژاردە : بژاردە سوودێکی زۆر بە پێست دەدات ، چونکە بڕێکی زۆر ئاوی تێدایە ، کە تێیدا پێست لە ژەهر ڕزگار دەکات ، یارمەتی لە چارەسەری هەیوانە گەورەکان دەدات ، هەروەها دەکرێت بە خواردنی تازەی ی ، یان بە تێکەڵکردنی میوەیەکی خەیار لەگەڵ کەمێک خوێ و مەساجکردنی دەموچاو لەگەڵی بۆ چارەکە سەعاتێک ، ئینجا دەموچاو بە ئاوی سارد بشۆرێت و بەباشی وشکی بکات .\nبەفر: سەهۆڵ بەکاردەهێنێت بە دانانی پارچەیەکی لە پەڕۆیەکی پاک، ڕۆژی دوو جار بە شێوەی بازنەیی پێست بە بازنەیی، جارێک لە بەیانی و جارێکی تر لە ئێوارەدا مەساج دەکات.\nئاوی گوڵ: جگە لە زیادکردنی تیشک و نەرمی بۆ پێست و کارکردن بۆ توندکردنەوەی و کەمکردنەوەی چرچ و لۆچی، هەروەها یارمەتی لە چارەسەری هەیوانە دەموچاوەکان دەدات بۆ ئەوەی تەسک و بچوکتر بکاتەوە، ڕۆژانەش بە سڕینەوە و سڕینی دەموچاو بە چەند قەترەیەک ڕۆژانە بۆ پاکبوونەوەی دەموچاو، ئاوی گوڵ بەکار دەهێنێت\nلە هەفتەیەکدا جارێک لە پێستی سروشتی هەڵمژراو بەکار بێنە بۆ ئەوەی لە ماددە کیمیاییەکان دوور بێت، ئەمەش بۆ ئەوەیە کە لە خانەی مردوو و هەیوانە سەرخۆشەکانی کراوە لە دەموچاودا ڕزگارمان بێت\nمیوەی پاپایا : ئەم میوە یە کار بۆ پاککردنەوەی پێست و سەروخسارکردن بە سروشتی دەکات ، قەبارەی هەیوان لە دەموچاودا کەم دەکاتەوە و ئەو ناپاکانەی تێدا گیربووە ، لادەدات ، جگە لە کەمکردنەوەی دەرکەوتنی سەرڕەش ، بە ئاسانیش بە مەشکەدانی میوەی پاپایا بەکار دەهێنرێت و بەسەر دەموچاودا دابەش دەکرێت بەڵام دوور لە خەتەنەی چاو ، چارەکە سەعاتێک بەجێی دەهێڵێ و پاشان دەموچاو بە ئاوی سارد دەشۆیت .\nسپیە هێلکەکان : سپیە هێلکەکان بە تێکەڵکردنی سپیپێستەکانی هێلکە لەگەڵ شەربەتی نیو میوەلی لیمۆ بەکار دەهێنرێ ، پاشان بەسەر دەموچاودا دابەش دەکرێت و بۆ ماوەی 10 – 15 خولەک بەجێماوە ، بەو هۆیەی کە لە هەیوانە دەم و چاوەکانی سالین دا کاریگەرە و ئەنجامەکەی لەماوەی مانگێکی بەکارهێنانیدا دەردەکەوێت .\nشەربەتی تەماتە : شەربەتی تەماتە دوای پاککردنەوەی پێست و نەهێشتنی ناپاکییەکان و خۆڵبارین بەکاردەهێنرێت ، بەنواندنی تۆنەرێکی سروشتی بێ کیمیایی و کەمکردنەوەی قەبارەی هەیوانە لەدەموچاوداو بەکارهێنانی شیشی بەدابەشکردنی بەسەر دەموچاوداو جێهێشتنی بۆ ماوەی چەند خولەکێک پێش شوشتن .\nهەیوانە گەورەکان لە پزیشکی:\nدەکرێت پزیشکی پێست نزیک بکرێتەوە بۆ چارەسەرکردنی کێشەی هەیوان لەدەموچاودا بۆ ئەوەی چارەسەری گونجاوی بۆ بکرێت ، بەڵام پێشنیاز ناکرێت پەنا بۆ توێکڵی کیمیایی ببەیت ، چونکە کاریگەریی لاوەکی هەیە ، گرنگترینیان ئەوەیە کە پێست تەنک دەکات و تووشی چەندین کێشەی تەندروستی دەبێت کە ڕەنگە جدی بێت ، وەک کێشەی شێرپەنجەی پێست ، چونکە توێکڵی کیمیایی دەبێتە هۆی بێزارکردنی پێست ، بۆیە پێشنیازدەکرێت پەنا بۆ ئەو چارەسەرانە ببەیت کە هیچ جۆرە کاریگەریەکی لاوەکییان نییە .\nئامۆژگاریبۆ پێستی گەورەی بێ هەیوانە:\nدەبێت دەموچاو ڕۆژانە پێش خەوتن پاک بکرێتەوە و ماکیوەکە بە لادەرێکی گونجاو لاببات و لەگەڵی نەخەوێت ، چونکە هەیوان فراوان دەکات و کەڵەکەبوونی چەوری لەسەر پێست زیاد دەکات ، دەبێتە هۆی فراوانبوونی هەیوانەکانی .\nتوێکڵی پێست بەکاربێنە گونجاو بۆ جۆری ، بەتایبەتی ئەگەر پێست چەور بێت ، هەروەها توێکڵکەکە بەکاربێت بەدابەشکردنی لەسەر دەموچاو و ماساجکردنی لەجووڵەیەکی بازنەیی و سەرنجخستنە سەر ئەو ناوچانەی کە هەیوانیان تێدایە بۆ کەمکردنەوەی قەبارەیان .\nڕزگاربوون لەپێستی مردوو بەبەکارهێنانی شۆردێکی تایبەتی دەموچاو کە ترشی ئەلفا هایدرۆکسی تێدایە ، چونکە کێشەی هەیوانە گەورەکراوەکان بەبوونی خانە مردووەکانی پێست چارەسەر ناکرێت و لەکاتی بەکارهێنانی ئەم جۆرە لۆکەدەبێت دەموچاو بەنەرمی بسڕێتەوە بۆئەوەی تووشی سووربوونی پێست نەبێت .\nبەکارهێنانی سابونی دەم و چاو سابونی تێدایە ، چونکە ئەم مادەیە کاریگەری باشی هەیە لە لابردنی پیسیلەکانی هەیوانە دەم و چاوەکان .\nشێدارکردنی پێست بە بێ نەوت بەکار بێنە کە دەبێتە هۆی هەستیاریی پێست .\nڕۆژانە ککرینی خۆر بەکاربهێنە ، چونکە تیشکی خۆر زیان بە خانەکانی پێست دەدات و ئەو چینەی کۆلاجین کە بۆ پێست گرنگ بێت تێکدەدات .\nدەم و چاومەستی هەیوانە دەم و چاوەکان